একাত্তরের এই দিনে পরাজয় নিশ্চিত জেনে বুদ্ধিজীবী হত্যার নীলনকশা - যশোর নিউজ ২৪: Jessore News 24:\nএকাত্তরের এই দিনে পরাজয় নিশ্চিত জেনে বুদ্ধিজীবী হত্যার নীলনকশা\non ১২:২২0Comment\nবিভিন্ন রণাঙ্গন থেকে পাকিস্তানি সেনাদের পিছু হটার খবর আসতে থাকে। ওদিকে পরাজয় ঘনিয়ে আসছে জেনে জাতিসংঘে চলতে থাকে পাকিস্তানের অপতৎপরতা। জাতিসংঘ থেকে ১০ ডিসেম্বর ঘোষণা করা হয়- সাধারণ পরিষদে গৃহীত যুদ্ধবিরতি ও সৈন্য প্রত্যাহারের প্রস্তাব পাকিস্তান মেনে নেয়ার সিদ্ধান্ত নিয়েছে। কিন্তু ভারতের তখন এটা মেনে নেওয়ার কোনো যুক্তিই ছিলনা। মিসেস গান্ধী নয়াদিল্লি থেকে স্পষ্টতই যুদ্ধবিরতি সংক্রান্ত জাতিসংঘের আহ্বান এড়িয়ে যান। তার দপ্তর থেকে জানিয়ে দেওয়া হয় প্রস্তাবটি সরকারের বিবেচনাধীন রয়েছে। তাহলে যুদ্ধ বিরতির প্রস্তাবের ভবিষ্যত কী? এমন প্রশ্নের উত্তরে পাওয়া যায় ইন্দিরা গান্ধীর কঠোর জবাব। তিনি বলেন, ‘বর্তমান পরিস্থিতিতে বিজয় শুধু তখনই সম্পূর্ণ হবে, যখন ঢাকায় বাংলাদেশ সরকার কায়েম হবে এবং বর্তমানে ভারতে অবস্থানরত এক কোটি শরণার্থী তাদের বাস্তুভিটায় ফিরে যেতে পারবে।\nএদিকে মুক্তিযোদ্ধারা ডিসেম্বরের দ্বিতীয় সপ্তাহে উত্তরবঙ্গে অবস্থানরত পাকিস্তানি সৈন্যদের ঢাকায় যাবার পথ প্রায় রুদ্ধ করে দেয়। এদিকে যশোর পতনের পর পাকবাহিনী মাগুরা হয়ে ফরিদপুরের দিকে পালাতে থাকে। তাদের একটি অংশ পালাতে থাকে খুলনার দিকে। যৌথ বাহিনী তাদের পিছু ধাওয়া করে। কুষ্টিয়ায় মিত্রবাহিনী শত্রুর ওপর আক্রমণ চালালে তারা অবস্থান ছেড়ে নাটোর ও পাবনার দিকে পালিয়ে যায়। অর্থাৎ শত্রুর পতন যে সময়ের ব্যাপার মাত্র তা স্পষ্ট হতে শুরু করে এ সময় থেকেই।\nবাংলাদেশ হাতছাড়া হয়ে যাবার আশঙ্কায় ভেতরে ভেতরে সন্ত্রস্ত হয়ে ওঠে পাকিস্তানি জেনারেলরা। ইসলামাবাদে ইয়াহিয়া খান তখন বেসামাল। ঢাকায় জেনারেল নিয়াজি, রাও ফরমান আলীরা দিশেহারা। খবর আসতে থাকে চারদিক থেকে ঢাকার দিকে এগিয়ে আসছে সম্মিলিত বাহিনী। স্বাভাবিকভাবেই তখন জনমনে আতঙ্ক ছড়িয়ে পড়ে প্রচণ্ড যুদ্ধের শঙ্কায়। বিপুলসংখ্যক মানুষ রাজধানী ছেড়ে নিরাপদ আশ্রয়ের দিকে যেতে শুরু করেন। যদিও ঢাকার আশপাশের এলাকা তখন মুক্ত।\nএমন অবস্থায় জাতিসংঘের অনুরোধে মিত্র বাহিনীর বিমান হামলা এগার তারিখ সকালে সাময়িকভাবে স্থগিত রাখা হয়। উদ্দেশ্য বিদেশী নাগরিকদের ঢাকা ত্যাগের ব্যবস্থা করা। সন্ধ্যায় মেজর জেনারেল রাও ফরমান আলী যুদ্ধ বিরতি ও পাকিস্তানিদের ঢাকা থেকে অপসারণের ব্যবস্থা করার জন্য জাতিসংঘ সদর দফতরে জরুরি আবেদন জানান। ওদিকে মার্কিন সপ্তম নৌবহরের টাস্কফোর্স দ্রুত বঙ্গোপসাগরের দিকে আসতে শুরু করে। আর তাতেই পাল্টে যায় পাকিস্তান আর তার দোসরদের সুর। পাকিস্তান সেনাবাহিনীর একজন মুখপাত্র সাংবাদিকদের জানান, আত্মসমর্পণের কোনো প্রশ্নই ওঠে না।\nসমস্ত দেশ যখন প্রায় হাতছাড়া, নিজের সৈন্যরা প্রতিটি রণাঙ্গনে মার খেয়ে নাস্তানাবুদ, একের পর এক অবস্থান ত্যাগ করে পালাচ্ছে তারা ঠিক তখনও ঢাকা সেনানিবাসে নিরাপদ আশ্রয়ে বসে জেনারেল নিয়াজি হুংকার দিচ্ছেন, একটি প্রাণ জীবিত থাকা পর্যন্ত প্রতি ইঞ্চি জায়গার জন্য তিনি যুদ্ধ চালিয়ে যাবেন। কিন্তু বাস্তবে তখন তাদের পালাবার জায়গাটুকুও ছিলনা। তবে পালানোর সময় তারা যে নারকীয় ধ্বংসযজ্ঞ চালায় ইতিহাসে তার তুলনা পাওয়া কঠিন। প্রথমে তারা গ্রামের সাধারণ মানুষের ওপর নির্বিচারে গুলি চালায়। এর সঙ্গে যুক্ত হয় অবাধ লুণ্ঠন আর নারী ধর্ষণ। রাগে-ক্ষোভে প্রতিশোধ নিতে গ্রামের পর গ্রাম আগুনে জ্বালিয়ে দেয় তারা।\n১২ ডিসেম্বর রাতে প্রাদেশিক সরকারের বেসামরিক উপদেষ্টা মেজর জেনারেল রাও ফরমান আলী আল-বদর ও আল-শামসের কেন্দ্রীয় অধিনায়কদের ডেকে পাঠান সদর দফতরে। তার সভাপতিত্বে অনুষ্ঠিত হয় গোপন শলাপরামর্শ। এই বৈঠকে‌ই দেশের শেষ্ঠ সন্তান বুদ্ধিজীবীদের হত্যার নীল নকশা প্রণয়ন করা হয়। ফরমান আলী তাদের হাতে তুলে দেন একটি তালিকা। তালিকায় দেশের বুদ্ধিজীবীসহ কৃতী সন্তানদের নাম ছিল। পরদিন থেকেই শুরু হয় বাঙালিকে মেধাহীন করার সেই নির্মম হত্যাযজ্ঞ। পরাজয় নিশ্চিত জেনেই তারা এই হত্যাকাণ্ডে মেতে উঠেছিল। এই আল-বদর ও আল-শামসের সদস্যরা ছিল দক্ষিণপন্থী মৌলবাদী দল জামায়াতে ইসলামী ও এর অঙ্গ সংগঠন ইসলামী ছাত্র সংঘের সদস্য। বাহিনী দুটি রাও ফরমান আলীর ব্রেইন চাইল্ড।\nওদিকে মিত্রবাহিনীর পূর্বাঞ্চলের অধিনায়ক জেনারেল অরোরা যৌথ বাহিনীকে যতো তাড়াতাড়ি সম্ভব ঢাকা মুক্ত করার নির্দেশ দেন। কারণ ঢাকা মুক্ত হলেই পাকিস্তানি বাহিনীর বিচ্ছিন্ন অবস্থানগুলো স্বাভাবিকভাবেই আত্মসমর্পণ করতে বাধ্য হবে। ১৩ ডিসেম্বর ঢাকার পতন যতোই ঘনিয়ে আসতে লাগলো পাকসৈন্য ও তাদের দোসরদের বুদ্ধিজীবী হত্যার তৎপরতা ততোই বাড়তে লাগল।\nযুদ্ধের এ অবস্থায় যৌথ বাহিনী যুদ্ধের কৌশল পরিবর্তন করে। যেহেতু সামনে বিজয় অপেক্ষা করছে, তাই যৌথ বাহিনী জানমাল ও সময় নষ্ট করতে চাইছিল না। লক্ষ্য তখন একটাই, যত দ্রুত সম্ভব ঢাকা জয় করা। এসময় যৌথ বাহিনীর আক্রমণের পর অধিকাংশ ক্ষেত্রে পাকিস্তানিরা বাধা দেওয়ার পরিবর্তে দলে দলে আত্মসমর্পণ করেছে। কিছু জায়গায় তারা একটিও গুলি না ছুড়ে অস্ত্র সংবরণ করেছে। এসব খবর যত প্রচার হতে থাকে ততোই ঢাকায় অবস্থানরত পাকসেনাদের মনোবল ভেঙে পড়ে। এর মধ্যে একদিন বিবিসি থেকে প্রচারিত এক খবরে বলা হয়, নিয়াজি সৈন্যদল ফেলে রেখে পশ্চিম পাকিস্তানে চলে গেছেন।\nএ খবর শুনে নিয়াজি ক্ষোভে ফেটে পড়েন। তিনি হোটেল ইন্টারকন্টিনেন্টালে এসে চিৎকার করে বলেন, কোথায় বিবিসির লোক? আমি তাকে বলতে চাই, আমি এখনও পূর্ব পাকিস্তানে আছি। আমি কখনও এভাবে জওয়ানদের ফেলে যাব না।\nতারপরও সবাই জেনে যান, এ অবস্থায় বাঁচার একমাত্র পথ আত্মসমর্পণ। ১৩ ডিসেম্বর রাতে গভর্নর ডা. মালেক আত্মসমর্পণের অনুমতি চেয়ে ইসলামাবাদে জেনারেল ইয়াহিয়ার কাছে জরুরি তারা বার্তা পাঠান। কিন্তু ইয়াহিয়া সেই বার্তা নাকচ করে দিয়ে জানান, নিশ্চয় চীন ও মার্কিন যুক্তরাষ্ট্র পাকিস্তানকে রক্ষার জন্য হস্তক্ষেপ করবে। তিনি নির্দেশ দেন, ‘অপেক্ষা করো এবং যুদ্ধ চালিয়ে যাও।


বাজেটে পুঁজিবাজারের জন্য অন্তত খারাপ কিছু নেই : ফোরকান উদ্দীন\nআজকের বাজার » প্রিন্ট ভার্সন » ২০ জুন ২০১৭ » বাজেটে পুঁজিবাজারের জন্য অন্তত খারাপ কিছু নেই : ফোরকান উদ্দীন\n| জুন ১৫, ২০১৭ ৬:৩৬\nচাটার্ড একাউন্টেন্ট প্রতিষ্ঠান মসিহ মুহিত হক এন্ড কোম্পানির অংশীদার মোহাম্মদ ফোরকান উদ্দীন আজকের বাজার ও এবি টিভির সঙ্গে দীর্ঘ আরাপচারিতায় এবারের বাজেটে পুঁজিবাজারের প্রাপ্তি-অপ্রাপ্তি নিয়ে কথা বলেছেন। ব্যাংক হিসাবে আবগারি শুল্ক আরোপ, সঞ্চয়পত্রের সুদ কমানোসহ নানা প্রসঙ্গে তাঁর পর্যবেক্ষণ তাঁরই ভাষায় প্রকাশ করা হলো।\nএবারের বাজেটে পুঁজিবাজারের জন্য ইনসেনটিভ হিসেবে খুব বেশি কিছু না থাকলেও অন্তত নেগেটিভ কিছু নাই, এটা কিন্তু ফ্যাক্ট। সরাসরি না হলেও কিছু জিনিস কিন্তু বাজারের জন্য আছে, যেটা আবার অন্য দিকটার জন্য একটু খারাপ। যেমন,আমরা যদি খেয়াল করে দেখি সঞ্চয়পত্রের সুদ কমানোর কথা চিন্তা করা হচ্ছে, এটা বাজারের জন্য একটা ভালো দিক। কারণ যখনই সঞ্চয়পত্রের সুদ কমে যাবে, তখন ওই টাকাগুলো হয়তো শেষ পর্যন্ত বাজারের দিকেই চলে আসতে পারে। এক ল বা তার বেশি টাকা ব্যাংকে রাখার ক্ষেত্রে যে আবগারি শুল্ক আরোপ করা হয়েছে, এগুলো নিয়ে নানা কথাবার্তা হচ্ছে এটা সত্যি। তবে এটার একটা পজিটিভ দিক হলো যে, টাকাগুলো আস্তে আস্তে হয়তো ব্যাংকে না থেকে পুঁজিবাজারের দিকে আসতে পারে। যদি এটা আল্টিমেটলি বহাল থাকে। তাই বলে এটাকে আমরা সাধুবাদ জানাবো, তা কিন্তু না। কারণ সঞ্চয় তো করতে হবে একটু একটু করে, তারপরে আস্তে আস্তে পুঁজিবাজারে আসবে।\nএই দুটো জায়গা ছাড়া পুঁজিবাজারের জন্য সেরকমভাবে আমরা যা আশা করেছিলাম, বিশেষ করে লিস্টেড কোম্পানিগুলোর ট্যাক্স কমানোর কথা আমরা চিন্তা করেছিলাম, রেভিনিউর উপর কিছু ট্যাক্স যাতে কমিয়ে দেওয়া হয় সেরকম চিন্তা করেছিলাম বা কোম্পানিগুলোকে বাজারে আসার জন্য প্রণোদিত করার জন্য কিছু ইনসেনটিভের কথা আমরা বলেছি। সেই জায়গাগুলোতে সরকার ওইভাবে চিন্তা করেনি, করা হয়তো দরকার ছিলো। তো এখনও সময় শেষ হয়ে যায়নি জুনের ৩০ তারিখ সম্ভবত বাজেট পাশ হবে, এর মধ্যে সরকার চিন্তা করতে পারে। সেটা অবশ্যই পুঁজিবাজারের জন্য ভালো কিছু হবে। সরকার পুঁজিবাজারের জন্য সেরকম কিছু দেয়নি আবার খারাপ কিছুও করেনি। সবকিছু মিলিয়ে পুঁজিবাজারের জন্য খারাপ কিছু হয়েছে এমন কথা আমরা বলতে পারবো না। হয়তো সরাসরি ভালো কিছু হয়নি কিন্তু ইনডিরেক্টলি কিছু বেনিফিটও আছে।\nটেক্সটাইলে কর্পোরেট ট্যাক্স কমানোর প্রভাব\nএটা সার্বিকভাবে বাজারটাকে হয়তো খুব একটা আঘাত করবে না, কিন্তু কিছুটা প্রভাব আছে, ওই খাতকে কিছুটা হয়তো সাহায্য করবে। যেমন আগে এটা ২০ পার্সেন্ট ছিলো, এখন ১৫ পার্সেন্ট করা হয়েছে। এটা ওই সেক্টরের জন্য একটা ভালো দিক হবে অবশ্যই, এতে কোনো সন্দেহ নেই। সেটা ওই খাতকে নির্দিষ্টভাবে সহায়তা করবে , তবে ডেফিনিটলি ওই সেক্টরটাকে যদি কিছুটা সুবিধা দেয়, তাহলে দেখা যাবে যে বাজারের উপরেও কিন্তু কিছুটা পজিটিভ প্রভাব থাকতে পারে।\nব্যাংকের সঞ্চয়ে আবগারি শুল্কে পুঁজিবাজারে প্রভাব\nএটাকে আমরা দুইভাবে চিন্তা করতে পারি, আবগারি শুল্ক যেটা দেয়া হয়েছে, এটা ঠিক হয়নি। ঠিক হয়নি এজন্য বলবো যে, এটা কিন্তু অনেক আগে থেকেই ছিলো। ৫০০ টাকা করে ছিলো আমরা জানি। এবছর বিশ হাজার থেকে এক লাখ টাকা পর্যন্ত কর আওতামুক্ত সীমা করা হয়েছে, এটা আগেও ছিল। এখন প্রশ্ন হয়েছে যে, এটা বাড়িয়ে দেয়া হয়েছে। কিন্তু এটা যে আগেই ছিলো, ৫০০ টাকা ছিলো, এটাও কিন্তু জনগণ সেভাবে জানতো না। মানুষের কিছুটা নলেজের বাইরে, জ্ঞাত অবস্থার বাইরেই কিন্তু এই আবগারি শুল্কটা আদায় করা হতো। এখন প্রশ্ন হলো যে, আবগারি শুল্কটা কী? এটা এক ধরনের সিন বা পাপযুক্ত ট্যাক্স, নিষিদ্ধ জিনিসের উপর যে শুল্কটা রাখে সরকা এটা তাই। আসলে ব্যাংকে টাকা রাখা তো কোনো পাপ না যে তাকে একটা ‘সিন-ট্যাক্স’ দিতে হবে। যাই হোক, এটা অবশ্যই অর্থনীতির জন্য কোনো ভালো দিক বলে আমি মনে করি না, অবশ্য টাকার পরিমাণও যে খুব বড় কিছু তা কিন্তু না। সরকারও যে এখান থেকে খুব বড় অঙ্কের টাকা পাবে তাও না। কিন্তু এটা মানুষের মনে ভীতি তৈরি করার জন্য যথেষ্ট কাজ করে। এতে করে যেটা হবে মানুষের সঞ্চয়ের মানসিকতায় আঘাত লাগবে। সাধারণ মানুষ হয়তো আজকে এটা নিয়ে খুব একটা ভাবতোই না, যদি না ইন্টারেস্ট রেটটা ওরকমভাবে ফল করতো। কিন্তু তার মানে এই না যে, ইন্টারেস্ট রেটটা বেশি থাকবে। সুদের হার কমানোর দরকার আছে। সঙ্গে সঙ্গে এই ধরনের জায়গাগুলোতেও কিন্তু সমন্বয় করার দরকার আছে। আমি এটাও বলছি না যে, ইন্টারেস্ট রেটটা ফল করা ঠিক হয় নাই, ইন্টারেস্ট রেটটা ফল করার খুবই দরকার ছিলো। তবে দরকার ছিলো আবগারি শুল্ক না দেওয়া। বরং যেটা আছে সেটা পুরোপুরিভাবে তুলে দেওয়া উচিত কারণ এটা স্বাভাবিক বিবেচনায় কোনোভাবেই থাকা উচিত নয়। এতে কোনও যৌক্তিক বিবেচনা কাজ করে না। বরং এতে করে অবশ্যই মনস্তাত্ত্বিক কারণে মানুষের সঞ্চয়ের মানসিকতা নষ্ট করার সম্ভাবনা থাকে । যতটা না আর্থিকভাবে তির কারণ হবে তার চেয়ে বেশি হবে কিন্তু মনস্তাত্ত্বিক পর্যায়ে।\nযদি সরকার চিন্তা করে, আমি বিশ্বাস করি এটা সরকার খুব গুরুত্ব দিয়ে চিন্তা করবে, এই শুল্ক ওঠে যাওয়ার সম্ভাবনা থাকলেও থাকতে পারে। আমরা চাইবো এটা ওঠে যাক, যাতে করে মানুষের মনে ভীতি তৈরি না হয়, সঞ্চয়ের অভ্যাস নষ্ট না হয়।\nসঞ্চয়পত্রের সুদ কমানোর ঘোষণায় পুঁজিবাজারে প্রভাব\nসঞ্চয়পত্রের সুদ কমানোর চিন্তা যেটা করা হচ্ছে, এটার ভালো এবং মন্দ দুটো দিকই কিন্তু আছে। যদি আমি পুঁজিবাজারের দিক থেকে চিন্তা করি, তাহলে অবশ্যই এটা একটা ভালো দিক। কারণ টাকাগুলো ওখান থেকে এখানে আসবে। একটা নেগেটিভ দিকও কিন্তু আছে। আমি এই কথাটাকে একটু অন্যভাবে বলতে চাই, যদিও স্বাভাবিক আমরা অর্থনীতির ভাষায় বুঝি যে ব্যাংকের সুদের সাথে সঞ্চয়পত্রের সুদ ২ থেকে ৩ পার্সেন্টের বেশি পার্থক্য হওয়া ঠিক নয়। কিন্তু আমাদের এখানে এখনও গ্যাপটা অনেক বেশি। সেই হিসাবে সঞ্চয়পত্রের সুদ কমে আসা উচিত। তাহলে যখনই আমি সঞ্চয়পত্রের সুদ কমিয়ে দিবো, এই টাকাগুলো হয়তো পুঁজিবাজারে আসবে ঠিকই। কিন্তু আপনি খেয়াল করে দেখেন, তার সাথে সাথে পুঁজিবাজারের জন্য যে শক্ত কৌশলগত অবস্থান সরকারের নেয়া উচিত ছিলো, সেই শক্ত স্ট্র্যাটেজিক অবস্থানে আমরা সরকারকে দেখতে পাইনি। যদিও কোনো নেগেটিভ অবস্থান সরকার নেয়নি।\nঅন্যদিকে বাংলাদেশ ব্যাংকের যে সমন্বয়ের ব্যাপারগুলো আছে, সেগুলো নিয়ে যদিও এখন অনেক কথাবার্তা হচ্ছে। যেমন, ব্যাংকগুলোর েেত্র ইনভেস্টমেন্টের এক্সপোজারের যে জায়গাগুলো আছে, সেখানে যেসব ডেফিনেশন আছে, সেগুলো নিয়েও কিন্তু অনেক কথাবার্তা হচ্ছে। এসব বিষয় পরিবর্তনের চিন্তা-ভাবনা করা হচ্ছে। একটা পর্যায়ে গিয়ে দেখা যাবে যে এটা হয়তোবা ভালো দিক হিসেবে কাজ করবে।\nআর মন্দ দিক হচ্ছে, যদি পুঁজিবাজারকে আমরা স্ট্র্যাটেজিক্যালি ভালো করতে না পারি, একদিকে সঞ্চয়পত্রের সুদটাও আমরা কমিয়ে দিই, তাহলে আমাদের দেশে যারা সিনিয়র সিটিজেন আছেন, তাদের কী হবে? তারা তো এখন আর চাকরি করছেন না, তাদের এই সঞ্চয়ের উপায় কী হবে? মধ্যবিত্ত শ্রেণী যাদের হাতে কিছু টাকা-পয়সা আছে তারা কী করবে?\nএ পর্যায়ে দুটো দিকের কথা বলা যায়। যেমন, মধ্যবিত্ত শ্রেণীর লোকজনের কাছে কিন্তু বাড়ি বা ফ্যাট কিনে ভাড়া দিয়ে পয়সা পাবে এরকম অবস্থা নেই। তাহলে যদি আমরা ধরে নিই তাদের কাছে সম্পদ মানে ক্যাশ। আর ওই ক্যাশটাকে ব্যাংকে রাখলে একদিকে যেমন আবগারি শুল্ক বাড়ছে অন্যদিকে সঞ্চয়পত্রের সুদ কমে যাচ্ছে। আবার শেয়ারবাজারে আসার পর স্ট্র্যাটেজিক অবস্থার কারণে যদি বাজারটাকে ঠিক রাখা না যায়, তাহলে টাকাটা সেখানেও লস হচ্ছে। তাহলে এই মানুষগুলো চলবে কীভাবে?\nসবমিলিয়ে আমার মনে হয়, এই যে আবগারি শুল্ক, সঞ্চয়পত্রের সুদ এবং শেয়ারবাজার -এই তিনটাকে একই সূত্রে আনা যায়। এর পর একটা স্ট্র্যাটেজিক অবস্থানে এসে যদি আমরা সিদ্ধান্ত নিতে পারি, সেটাই আমাদের জন্য শুভ সিদ্ধান্ত হবে। সরকারও সেখান থেকে ট্যাক্স আদায়ের জন্য চেষ্টা করতে পারে। সরকার আসলে এইসব ছোট ছোট জায়গাগুলো থেকে কত টাকা পাবে? আবগারি শুল্ক আরোপ বা সঞ্চয়পত্রের সুদ কমিয়ে কত টাকা পাবে সরকার? কিন্তু যদি কৌশলগত সিদ্ধান্ত নেওয়া যায়, যে কথাটা সবসময় বলার চেষ্টা করি স্ট্র্যাটেজিক ডিসিশন নেয়ার মতো চিন্তা-ভাবনা সরকারকে করতে হবে। এনবিআরের এইসব বুদ্ধি যখন সরকারকে দেয়া হচ্ছে যে, আপনি আবগারি শুল্ক বসান, আপনি সঞ্চয়পত্রে সুদ কমান, আপনি স্টক মার্কেটের জন্য এগুলো দিয়েন না। তাহলে এনবিআরের এই ‘না’ বলার জায়গাগুলোতে ‘হ্যা’ বলতে হবে। এসব জায়গা অন্তর্ভুক্তি করার পরে সরকার কিছু টাকাও হয়তো পাবে। এসবের জন্য দরকার স্ট্র্যাটেজিক অবস্থান। আর এই স্ট্র্যাটেজিক অবস্থানগুলো আসলে কী? যেমন, আপনি যদি বেশি করে ভালো কোম্পানিগুলোকে বাজারে আনার ব্যবস্থা করেন, তাহলে সরকারের ট্যাক্স বাড়বে। একটা কোম্পানি যখন তালিকভুক্ত হযে যাবে, তাহলে কিন্তু আট দশটা জায়গা বা কমপক্ষে পাঁচটা জায়গা থেকে সরাসরি কিংবা পরোক্ষভাবে তার ট্যাক্স আহরণ হয়। কারণ কোম্পানির কর্পোরেট গভর্ন্যান্সের কারণে, আইনগত কারণে, তালিকভুক্তির কারণে,সিকিউরিটি এক্সচেঞ্জ কমিশনের কারণে, ঢাকা স্টক এক্সচেঞ্জের কারণে, ব্রোকারেজ হাউজের কারণে, কর্মকর্তা-কর্মচারিদের জন্য, মার্চেন্ট ব্যাংকের কারণে অর্থ্যাৎ সবমিলিয়ে যে চাঞ্চল্যটা তৈরি হয় তার সব একটা ইস্যুর সঙ্গে জড়িত, একটা আইপিওর সঙ্গে জড়িত।\nপাশাপাশি বেশি পরিমাণে আইপিও, ভালো আইপিও বাজারে নিয়ে আসার জন্য যদি মানুষকে প্রণোদিত করা যায় ভালো হয় আর সে প্রণোদনা দিতে হবে ট্যাক্স দিয়ে। যদি আপনি ট্যাক্স দিয়ে প্রণোদিত না করতে পারেন, তাহলে কিন্তু কেউ আকর্ষণ বোধ করবে না, আর বাজারমুখীও হতে চাইবে না। ভালো কোম্পানিগুলোকে আকৃষ্ট করতে পারলে অন্তত পাঁচটা খাত থেকে প্রচুর পরিমাণে রাজস্ব সরকার পাবে। সেখানে আবগারি শুল্কের মতো ছোট জায়গাগুলোকে চিন্তা করার খুব একটা প্রয়োজন পড়বে বলে আমি মনে করি না।\nপুঁজিবাজারে ব্যক্তি পর্যায়ের কর আরোপের প্রভাব\nএটা আসলে খুব দুঃখজনক। যদিও পৃথিবীর কোনো কোনো দেশের কথা আমাদের মাননীয় অর্থমন্ত্রীও বলেছেন। আমরাও বলে থাকি, তারা একবার যখন সেট করে দিয়েছে যে, এত টাকার উপরে গেলে আপনাকে ট্যাক্স দিতে হবে। আমাদের এখানে দুই লাখ পঞ্চাশ হাজার টাকা পর্যন্ত ট্যাক্স ফ্রি সম ব্যক্তিদের জন্য, যারা রিটায়ার্ড এবং যারা ৬০-৬৫ বছরের ঊর্ধ্বে এবং মেগা করদাতা যারা আছেন, তাদের জন্য একটা আলাদা হার আছে। কিন্তু একটা জিনিস খেয়াল করার বিষয়, আমরা যেসব দেশের উদাহরণ টানছি তাদের মূল্যস্ফীতির হার। আমার এখানে যখন বাজেটটা হয়েছে, তখন সরকার নিজেই বলেছে যে, ৫.৫ হারে মূল্যস্ফীতি ধরেই কিন্তু বাজেট হয়েছে। তাহলে কমপে দুই লাখ পঞ্চাশ হাজার টাকার আরও ৫.৫ ভাগ যোগ করে ততটুকু পর্যন্ত আমার এক্সাম্পশন হওয়া উচিত ছিলো। কিন্তু আসলে আমার ইনফাশন রেট ৫.৫ ভাগ কি এই বাজেটে থাকবে? অবশ্যই না। এই ভ্যাটের কারণে, গ্যাসের দাম বাড়ার কারণে দেখা যাবে বিদ্যৎ বিল বাড়বে। কারণ ভ্যাট আরোপ হচ্ছে, যেখানে আগে ৪% ছিলো, সেটা এখন বেড়ে ১৫% হবে। এই সবকিছুর কারণে মানুষের জীবনযাত্রার ব্যয়ের উপর যে প্রভাব পড়বে, তাতে করে ইনফাশনের রেট যেটা বাড়ার কথা, আমি হলফ করে বলতে পারি সেটা ৫.৫% এর মধ্যে না থাকার সম্ভাবনাই বেশি, এরচেয়ে অনেক বেড়ে যাবে। বেড়ে গেলে তাহলে কমপে ওই পরিমাণেই আমাদের যোগ করে দেয়া উচিত ছিলো অর্থাৎ আমাদের যেখানে আড়াই লাখ টাকা হয়, যদি আমি ৫.৫% যোগ করি, তাহলে আরও প্রায় ১০-১৫ হাজার টাকা আমি পেয়ে যাই। তার মানে দুই লাখ সত্তর-আশি হাজার টাকা পর্যন্ত ছাড় এমনিতেই হওয়া উচিত ছিলো ।\nআর বাস্তবভিত্তিক যদি আমি চিন্তা করে দেখি, এটা আসলে তিন ল টাকা হওয়ার কথা। তাহলেই মানুষ শ্বাস নিতে পারবে, না হলে কিন্তু মানুষ শ্বাস নিতে পারবে না। এই ঢাকা শহরে বসবাস করতে গেলে, এক কেজি সবজি কিনতে গেলে ৫০ টাকার কমে কিনতে পারেন না, তাহলে দুই লাখ পঞ্চাশ হাজার টাকা এক্সাম্পশন না নিয়ে, এক্সাম্পশন লিমিট দিয়ে আপনি কী করবেন? এক্সাম্পশনের ইমপ্যাক্ট কোথায়? তাহলে ইনফাশন ইমপ্যাক্ট ছাড়া আমাদের মতো উন্নয়নশীল দেশে আমরা চিন্তা করি কিভাবে? আমরা কোনো ইনফাশন রেটের ইমপ্যাক্ট দিব না বাজেটে, এটা কতটুকু যৌক্তিক সিদ্ধান্ত, কতটুকু বাস্তবভিত্তিক সিদ্ধান্ত আমাদের জন্য? আজকে আমেরিকা বলতে পারে যে আমি কোনো ইনফাশন ইমপ্যাক্ট দিব না, আজকে জাপান বলতে পারে আমি কোনো ইনফাশন দিব না, আজকে ইউরোপ বলতে পারে আমি কোনো ইনফাশন দিব না, ব্রিটেন বলতে পারে কোনো ইনফাশন দিব না, কিন্তু আমি কি করে বলি? কারণ আমার তো ইনফাশন হচ্ছেই।\nচূড়ান্ত বাজেটে পুঁজিবাজারের জন্য প্রত্যাশা\nবাজেটে এখনো পুনর্বিবেচনার সুযোগ যদি থাকে, তাহলে অবশ্যই আমরা তালিকাভুক্ত কোম্পানির ট্যাক্স কমানোর কথা বলতে পারি। শুধু কমিয়ে দিলেই লাভ হবে না, কারণ সরকারকেও তো চলতে হবে। ভালো কোম্পানিগুলো যাতে বাজারে আসে, তাদেরকে বাধ্য করার মতো কোনো নীতিমালা যদি আমরা তৈরি করতে পারি ভালো হয়। আমাদের কর্পোরেট গভর্ন্যান্সের যে জায়গাগুলো আছে, সুশাসনের যে জায়গাগুলো আছে, সেগুলোকে যদি শক্ত করতে পারি, তাহলে নিশ্চিতভাবেই আমরা এইসব আবগারি শুল্ক বা ছোট ছোট জায়গাগুলো থেকে ট্যাক্স পাবো।\nকারণ,খেয়াল করলে দেখা যাবে ট্যাক্স দিচ্ছে তারাই খুব বিপদে আছে, যারা দিচ্ছে না তারা আরামে আছে। তাহলে যারা দিচ্ছে আপনি তাদের উপরেই বেশি পরিমাণে চাপ দিয়ে দিচ্ছেন, আর যারা দিচ্ছে না, তারা বীরদর্পে ঘুরে বেড়াচ্ছে, টাকা বিদেশে পাচার করে দিচ্ছে -সেরকম জায়গাগুলোতে আপনারা ব্যবস্থা করে দিচ্ছেন আর সেখানে কোনো ব্যবস্থা নিতে পারছেন না। আইন বানাচ্ছেন, কিন্তু কার্যকর হচ্ছে না। এসব জায়গা যদি আমরা ধরতে পারি, তাহলে সেটা ভালো কিছু হবে বলে আমি বিশ্বাস করি।\nপুঁজিবাজার নিয়ে দীর্ঘমেয়াদি পরিকল্পনা\nএখন পর্যন্ত আসলে সরকার অনেক চেষ্টা করেছে পুঁজিবাজার নিয়ে, এতে কোনও সন্দেহ নেই। মাননীয় অর্থমন্ত্রী অন্তত নেগেটিভ কিছু বলেন নি। গত বছরও পজিটিভ কিছু না বললেও নেগেটিভ কিছু বলতে শুনিনি, এর আগেরবারও দেখিনি। এই যে একটা স্থিতিশীল বাজেট, পুঁজিবাজার বিবেচনায় এটা কিন্তু খুবই ভালো। হয়তো আমাকে ভালো কিছু দিতে পারেনি, দেয় নি বা দেয়ার সুযোগ ছিলো না কিংবা এখনও দেয়ার সময় আছে, কিন্তু খারাপ কিছু বলেন নি। এটিও সৌভাগ্যের ব্যাপার। আসলে দীর্ঘমেয়াদি উন্নতির জন্য বাজেটের এই যে স্থিতিশীল একটা পরিস্থিতি, এটা যেমন খুব দরকার, সাথে সাথে আবার নীতি সহায়তাও দরকার।\nবাংলাদেশ ব্যাংকের যে সমস্যাটা এখন আছে এক্সপোজার লিমিটের, এটাকে যদি আমরা অ্যাড্রেস করতে পারি, এটাই এখন পুঁজিবাজারের উন্নতির জন্য সবচেয়ে বড় বাধা হিসেবে দেখতে পাচ্ছি। এক্সপোজার লিমিটের ডেফিনেশন এটার মার্ক টু মার্ক বিশ্লেষণ যেটা করে থাকে সেটা বাংলাদেশ সিকিউরিটি এক্সচেঞ্জ কমিশন যেটা চেষ্টা করছে বাংলাদেশ ব্যাংককে ম্যানেজ করার জন্য।\nআবার একটু আগে যেটা বললাম যে, স্ট্র্যাটেজিক ওয়েতে ভালো কোম্পানিগুলোকে বাজারে নিয়ে আসা, সরকারি কোম্পানির শেয়ার বাজারে ছাড়া- এসবই এখন দীর্ঘমেয়াদে প্রভাব রাখার জন্য দরকার। কারণ পুঁজিবাজারে আপনি যদি সরবরাহ ভালো দিতে পারেন, চাহিদার অভাব হবে না । সুতরাং সাপ্লাই ভালো করার জন্য যে প্রণোদনাগুলো দরকার সেগুলো আপনাকে দিতেই হবে। আর তা ট্যাক্সের আয় ছাড়া সম্ভব নয়।\nমোহাম্মদ ফোরকান উদ্দীন\nমসিহ মুহিত হক এন্ড কোং\n« শাকিবদের হাল্কা ভাবে না নেওয়ার পরামর্শ সৌরভের\nলিখা হলো না রূপকথার নতুন গল্প »


মাসখানেকের মধ্যে দু'বার ভারত সফরে গেলেন প্রধানমন্ত্রী শেখ হাসিনা, অক্টোবরে গিয়েছিলেন রাষ্ট্রীয় সফরে, ভারতের প্রধানমন্ত্রী নরেন্দ্র মোদির আমন্ত্রণে। বেশ কয়েকটা চুক্তি স্বাক্ষরিত হয়েছে তখন, ফেনী নদীর পানির ছোট একটা অংশ ভারতের ত্রিপুরা রাজ্যে দেয়ার চুক্তিটাও তখনই হয়েছে। দুইদিন আগে আবার কলকাতা গেলেন প্রধানমন্ত্রী, ইডেন গার্ডেনে ভারত-বাংলাদেশের ঐতিহাসিক টেস্ট ম্যাচের উদ্বোধন করতে। কিন্ত আক্ষেপের বিষয় হচ্ছে, দু'বারের কোনবারই তাকে পরিপূর্ণ রাষ্ট্রীয় মর্যাদা দিয়ে অভ্যর্থনা জানায়নি ভারত সরকার!\nঅন্য দেশের প্রধানমন্ত্রীকে স্বাগত জানানোর কিছু নিয়ম-কানুন আছে। বেশিরভাগ সময় স্বাগতিক রাষ্ট্রের প্রধানমন্ত্রীই বিমানবন্দরে হাজির হয়ে অতিথি রাষ্ট্রের প্রধানকে অভ্যর্থনা জানান। সেটা সম্ভব না হলে পূর্ণ মন্ত্রীর পদমর্যাদার কাউকে পাঠানো হয়। কিন্ত অক্টোবরে যখন প্রধানমন্ত্রী শেখ হাসিনা ভারত সফরে গিয়েছিলেন, দিল্লি বিমানবন্দরে তাকে রিসিভ করতে এসেছিলেন কেন্দ্রীয় নারী ও শিশু কল্যাণ প্রতিমন্ত্রী দেবশ্রী চৌধুরী, যিনি মাস তিনেক আগেই প্রথমবার সাংসদ হয়েছেন!\nদিল্লিতে তো তা-ও প্রতিমন্ত্রী মর্যাদার কেউ এসেছিলেন, দিন তিনেক আগে যখন সৌরভ গাঙ্গুলীর আমন্ত্রণে ইডেন টেস্ট দেখতে শেখ হাসিনা আবারও ভারতে গেলেন, তখন তাঁকে স্বাগত জানাতে কেন্দ্রীয় সরকারের পক্ষ থেকে কোনও মন্ত্রী, এমনকি শীর্ষ আমলাকেও পাঠানো হয়নি! নরেন্দ্র মোদির সরকার এমন একটা আচরণ করলো, যেন শেখ হাসিনা বলে কাউকে তারা চেনেই না!\nপ্রতিবেশী রাষ্ট্র, এবং সবচেয়ে বড় কথা, বাংলাদেশ ভারতের বন্ধু রাষ্ট্র, বিপদে আপদে দুই দেশ একে অন্যের পাশে দাঁড়িয়েছে, সুখ-দুঃখ ভাগাভাগি করেছে। অথচ ভারতের বর্তমান কেন্দ্রীয় সরকার কিনা আমাদের প্রধানমন্ত্রীকে অভ্যর্থনা জানানোর বেলায় কূটনৈতিক শিষ্টাচারের ধার ধারলেনই না! ন্যুন্যতম সম্মানটাও দিলেন না তথাকথিত 'মিত্র রাষ্ট্রের' রাষ্ট্রপ্রধানকে!\nএই বিষয়টা নিয়ে কলকাতার দৈনিক আনন্দবাজার একটা প্রতিবেদন ছেপেছে আজ। সেখানে তারা লিখেছে- 'শেখ হাসিনার সফরসঙ্গী নেতারা ঘরোয়া ভাবে জানিয়েছিলেন, এটা ‘যেচে অপমান নেওয়া’। প্রতিবেশী বলয়ে ভারতের ‘পরম মিত্র’ বাংলাদেশের প্রধানমন্ত্রীকে অভ্যর্থনা জানাতে ভারতীয় প্রধানমন্ত্রী নিজে বা কোনও সিনিয়র ক্যাবিনেট মন্ত্রী উপস্থিত থাকবেন- এটাই ছিল প্রত্যাশা। প্রথম বার জিতে আসা কোনও প্রতিমন্ত্রী নন।'\nবাংলাদেশ প্রসঙ্গে নরেন্দ্র মোদি নানা সময়েই বলেছেন, শেখ হাসিনার সরকার ক্ষমতায় আসার পর থেকেই ভারত-বাংলাদেশের সম্পর্ক একটা অন্যরকম উচ্চতায় গিয়ে পৌঁছেছে। তাহলে সেই উচ্চতর সম্পর্কের প্রতিদান কেম এভাবে দিলো মোদি সরকার? কাল যদি নরেন্দ্র মোদি বা অমিত শাহ বাংলাদেশ সফরে আসেন, আর তাদের অভ্যর্থনা জানানোর জন্যে তিনশো সাংসদের মধ্যে থেকে যেকোন একজনকে দায়সারাভাবে এয়ারপোর্টে পাঠানো হয়, সেটা কি ভারত মেনে নিতে পারবে?\nবাংলাদেশ যদি ভারতের এত বিশাল মিত্রই হবে, সেই মিত্রতার খাতিরেও তো ন্যুন্যতম কূটনৈতিক সম্মানটুকু প্রদর্শন করতে পারতো কেন্দ্রীয় সরকার? আমেরিকা-চীন বা জাপান-রাশিয়ার কথা বাদই দিলাম, ইউক্রেন, চিলি বা মালয়েশিয়ার প্রধানমন্ত্রী যখন ভারতে আসেন, তাদেরকে রিসিভ করার জন্যেও নরেন্দ্র মোদিকে এয়ারপোর্টে দাঁড়িয়ে থাকতে দেখেছি আমরা, আমাদের দেশেও যখন ভূটানের প্রধানমন্ত্রী এসেছেন, তখন শেখ হাসিনা নিজে গিয়ে তাকে রিসিভ করেছেন। এটাই কূটনৈতিক শিষ্টাচার। বাংলাদেশের ক্ষেত্রে কেন সেটা বলবৎ থাকবে না তাহলে?\nত্রিপুরার সাব্রুম শহরের বাসিন্দারা পানীয় জলের অভাবে ভুগছেন, পানি নিয়ে ভারতের সঙ্গে বাংলাদেশের অনেকগুলো ইস্যু থাকার পরেও শুধু মানবিক দিকটা বিবেচনা করে আমাদের প্রধানমন্ত্রী ফেনী নদীর পানির একটা অংশ ভারতকে দিতে রাজী হয়েছেন। পশ্চিমবঙ্গ থেকে ত্রিপুরা বা সেভেন সিস্টার্সের রাজ্যগুলোতে যোগাযোগটা দুরূহ হয়ে উঠেছিল ভারতের জন্যে, তাই আমরা আমাদের স্থলভাগ ব্যবহার করতে দিচ্ছি ভারতকে। ভারতের ভারী ট্রাকগুলো পণ্য নিয়ে আমাদের রাস্তা ব্যবহার করে ছুটে চলেছে ত্রিপুরা-আসামের দিকে। টনপ্রতি মালামালের চার্জ যেখানে আগে টনপ্রতি ১২০০ টাকার বেশি ছিল, সেটা কমিয়ে আনা হয়েছে দুইশো টাকায়।\nজঙ্গী দমনে দুর্দান্ত কাজ করেছে বাংলাদেশ, ভারতের বিচ্ছিন্নতাবাদীরা আগে বাংলাদেশের সীমান্তবর্তী অঞ্চলগুলোতে আশ্রয় নিতো, এখান থেকে ভারতে আক্রমণের পরিকল্পনা সাজাতো। সেই অবস্থা পুরোপুরি বদলে গেছে এখন। তার ওপরে কূটনৈতিক নানা ইস্যুতে বরাবরই ঢাকাকে পাশে পেয়েছে ভারত। অথচ রোহিঙ্গা ইস্যুতে তারা আমাদের পাশে দাঁড়ায়নি, উল্টো আসাম আর পশ্চিমবঙ্গ থেকে ত্রিশ-চল্লিশ লাখ মানুষকে 'অবৈধ বাঙালী' ট্যাগ দিয়ে আমাদের ঘাড়ে চাপিয়ে দিতে চাইছে!\nভারত আমাদের তিস্তার পানি দিচ্ছে না, গরু দিচ্ছে না, পেঁয়াজ দিচ্ছে না, আর এখন তো আমাদের প্রধানমন্ত্রীকে ন্যুন্যতম সম্মানটাও দিচ্ছে না! তাহলে এই বন্ধুত্বের দরকার কি? বন্ধু রাষ্ট্রের প্রধানমন্ত্রীকে যারা প্রাপ্য সম্মানটা দেখাতে পারে না, তাদের সঙ্গে এই এক তরফা প্রেম দিয়ে আমাদের কি আদৌ কোন লাভ আছে?


দল হোয়াইটওয়াশ হয়েছে, অথচ কোচ খুশি! দল হোয়াইটওয়াশ হয়েছে, অথচ কোচ খুশি! – বাংলার প্রতিদিন ।। Banglar Protidin\nশনিবার, ১১ জুলাই ২০২০, ০২:০৪ পূর্বাহ্ন\nদল হোয়াইটওয়াশ হয়েছে, অথচ কোচ খুশি!\nদুয়ারে বিশ্বকাপ। অথচ তার আগে অস্ট্রেলিয়ার কাছে ওয়ানডে সিরিজে ৫-০ ব্যবধানে হোয়াইটওয়াশ হয়েছে পাকিস্তান। দল ব্যর্থ হলেও ব্যাটসম্যানদের উন্নতিতে খুশি পাকিস্তানের ব্যাটিং কোচ গ্র্যান্ট ফ্লাওয়ার।\nসম্প্রতি সংযুক্ত আরব আমিরাতে অস্ট্রেলিয়ার কাছে এক রকম পর্যুদস্ত হয়েছে পাকিস্তান দল। তারপরও এ সিরিজ থেকে ইতিবাচক কিছু নিতে চান জিম্বাবুয়ের সাবেক এই ব্যাটসম্যান। সম্প্রতি তিনি বলেন, ‘অস্ট্রেলিয়াকে হারানোটা সব সময়ই কঠিন। যদিও তাদের বেশ কয়েকজন খেলোয়াড় বিশ্রামে ছিল এই সিরিজে। সে বিবেচনায় সিরিজের ফল যতটা খারাপ হওয়ার কথা ছিল, ততটা হয়নি।’\nঅবশ্য অস্ট্রেলিয়ার বিপক্ষে সিরিজটি পাকিস্তানের জন্য বিশেষভাবে স্মরণীয় হয়ে থাকবে। ২০০৩ সালের পর এই প্রথমবার কোনো ওয়ানডে সিরিজে পাকিস্তানের ব্যাটসম্যানরা পাঁচটি সেঞ্চুরি করেছেন। হারিস সোহেল ও মোহাম্মদ রিজওয়ান দুটি করে এবং আবিদ আলি একটি সেঞ্চুরি করেন।\nএ সিরিজে পাকিস্তানের পক্ষে সর্বোচ্চ রান করা হারিস সোহেলের খুবই প্রশংসা করেন ফ্লাওয়ার, ‘হারিস চমৎকার একজন খেলোয়াড়। স্বীকার করতেই হবে, ক্যারিয়ারের শুরুতে সে এতটা কঠোর পরিশ্রম করেনি। তবে এখন যে পরিশ্রম করছে, তার ফলও পাচ্ছে।’\nদুই বছর পর ওয়ানডে দলে ফেরা ২৬ বছর বয়সী রিজওয়ান এবং ওয়ানডে অভিষেকেই পাকিস্তানি খেলোয়াড়দের মধ্যে সর্বোচ্চ রান করা ৩১ বছর বয়সী আলিরও প্রশংসা করেন ব্যাটিং কোচ, ‘রিজওয়ান ভালো খেলছে। তবে এবার তাঁকে আরো বেশি পরিপক্ব মনে হচ্ছে। গতির বিপক্ষে তাঁর ইনিংসগুলো আরো ভালো হচ্ছে। লোয়ার অর্ডারেও সে ভালো করে থাকে।’\nআর আবিদ আলি সম্পর্কে কোচ বলেন, ‘আবিদের সেঞ্চুরি দেখতে খুবই ভালো লেগেছে। সিরিজের আগে খুব বেশি কাজ না করায় তাঁর কাছ থেকে এমন অসাধারণ একটি ইনিংস আমরা আশা করিনি। আমাকে কেবল বলা হয়েছিল, সে ভালো খেলোয়াড়। তাঁর এমন ব্যাটিং দেখাটা সত্যিই উৎসাহজনক। ফ্রন্টফুট, ব্যাকফুট, অফসাইড, লেগসাইড যা-ই বলুন না কেন, অসাধারণ। অস্ট্রেলিয়ানরা তাঁর খেলা দেখে মুগ্ধ।’\nওয়েস্ট ইন্ডিজের বিপক্ষে ৩১ মে ম্যাচ দিয়ে নিজেদের বিশ্বকাপ মিশন শুরু করবে পাকিস্তান। তার আগে ইংল্যান্ড সফরে স্বাগতিকদের বিপক্ষে পাঁচটি ওয়ানডে ও একটি টি-টোয়েন্টি ম্যাচ খেলবে পাকিস্তান।


লাইব্রেরী র দরজাগুলো খুলুন।\nPosted on আগস্ট 23, 2017 মার্চ 14, 2019 by আসিফ মহিউদ্দীন\n২০১৩ সালে ধর্মের সমালোচনার অভিযোগে আমি বেশ কিছুদিন জেলে ছিলাম। জেলে থাকা অবস্থায় জেলে ইসলাম ধর্মের ভয়াবহ প্রভাব আমি লক্ষ্য করেছি। অবাক হই নি, কারণ আমি জানতাম এমনটাই হওয়ার কথা। পুরো জেলখানা তন্ন তন্ন করে আর কোন নাস্তিকের দেখা পাই নি। এমনকি, সবচাইতে বড় খুনি, সবচাইতে বড় ধর্ষকদের দেখেছি দিনে পাঁচবেলা নামাজ পরে। একজন সাত খুনের আসামী, যে নিজেই গর্বের সাথে তার খুনোখুনির কথা স্বীকার করে, সে তো আমাকে একদিন জুম্মার নামাজ পরতে যাওয়ার জন্য প্রায় দেড় ঘণ্টা চাপাচাপি করলো! শুধু কী তাই, আল্লাহ পাক কত মহান আর কত ভাল, তা আমাকে অনেকক্ষণ বয়ানও দিলো। অথচ, এখন পৃথিবীর উন্নত সভ্য দেশগুলোতে ঘুরে ঘুরে দেখছি পুরোই উলটো ব্যাপার। নাস্তিক, অজ্ঞেয়বাদী, সংশয়বাদী, ধর্মহীনদের দেশগুলোতে ক্রমশ জেলখানাই তুলে দেয়া হচ্ছে। জেলের আর দরকার হচ্ছে না। আসামী বা অপরাধী সংকটের কারণে ইতোমধ্যে অনেকগুলো উন্নত দেশ বন্ধ করে দিয়েছে অনেকগুলো জেলখানা। অথচ সেই দেশের অধিকাংশ মানুষই নাস্তিক, বা ধর্মহীন। বিশ্বাস হয় না?\nঢাকা কেন্দ্রীয় কারাগারে রয়েছে একটি বৃহৎ উপাসনালয়, পাপ মোচন জেলখানায় নিঃসন্দেহে গুরুত্বপূর্ণ ব্যাপার। কারণ পাপ মোচন না হলে পরবর্তী পাপের প্রেরণা কোথা থেকে আসবে? ঢাকা কেন্দ্রীয় কারাগারটির উপাসনালয়ে যাওয়ার জন্য কারা কর্তৃপক্ষ নিদেনপক্ষে একজন সাধারণ কারা প্রহরীর অনুমতি গ্রহণের প্রয়োজন হয়না। অথচ কারাগারের লাইব্রেরীতে প্রবেশের জন্য জেল সুপারসহ তিন স্তরের কারা প্রহরীর অনুমতি গ্রহণের প্রয়োজন হয়। বারবার আপনাকে নানাভাবে জিজ্ঞাসাবাদ করা হবে, লাইব্রেরীতে কেন যাবেন? সবাই চোখ কপালে চুলে আপনার দিকে অবাক দৃষ্টিতে তাকিয়ে থাকবে। কেউ কেউ আবার সন্দেহের দৃষ্টিতেও তাকাবে! এইসব কারণে বেশিরভাগ সময়ই কেউ এত ঝামেলা পোহাতে চায় না, বা এই অনুমতিই মেলে না।\nউপাসনালয়ে কেউ গেলে তাতে আমার বিন্দুমাত্র আপত্তি নেই, যার খুশি যাক উপাসনালয়ে- যার খুশি যাবে নাপিতালয়ে। কিন্তু লাইব্রেরীতে যাবার ব্যাপারে পরোক্ষ নিষেধাজ্ঞা, বাধা সৃষ্টি করা কয়েদীদের অপরাধ প্রবণতা কতটা কমাবে নাকি বাড়াবে, সেই সম্পর্কে চিন্তার অবকাশ রয়েছে। কারাগারের নিয়ন্ত্রণ আরোপ এবং কঠোর শৃঙ্খলা মানুষের মনকে কতটা মুক্ত করে, স্বাধীন করে আর কতটা পরাধীন করে তাকে অপরাধ চক্রের মধ্যে আবদ্ধ করে, তার পরিসংখ্যান খুব সহজেই মেলে। আমাদের কারাগারে ছোট অপরাধী প্রবেশ করে অভিজ্ঞ প্রশিক্ষণপ্রাপ্ত অপরাধী হয়েই বের হয়, আর পাপ মোচনের সুব্যবস্থা থাকলে তো কথাই নেই। আধুনিক যুগে আধুনিক সমাজে কারাগারের পেছনের দর্শনটি কী? অপরাধীকে শাস্তি প্রদান? না, তার চাইতে বড় বিষয় হচ্ছে, একজন অপরাধীকে তার অপরাধটুকু উপলব্ধি করতে সাহায্য করা। তাকে শোধরাবার সুযোগ করে দেয়া। কিন্তু আমাদের মত দেশগুলোর কারাগার কী আসলেই সেই কাজটি করে? নাকি একজন ছিচকে পকেটমারকে ক্রমশ গলাকাটা খুনিতে পরিণত করে?\nকারাগারের লাইব্রেরীটি মধ্যযুগীয় গালগল্পমূলক বইপত্রে পরিপূর্ণ স্বাভাবিকভাবেই। জেলখানায় গিয়ে লাইব্রেরীর খবর নেয়ার চেষ্টা করা হলে খুব সন্দেহের দৃষ্টিতে তাকানো হয়। কারা প্রহরীদের দৃষ্টি দেখে নিজেকে একজন ভিনগ্রহের প্রাণী বলেও মনে হতে পারে। শুধু তাই নয়, কারাগারে কোন বিদ্যালয়ও নেই। অশিক্ষিত নিরক্ষর মানুষগুলোকে অক্ষরজ্ঞানটুকু পর্যন্ত দেয়ার কোন ব্যবস্থা নেই। সাধারণত ধারণা করা হয় কারাগার ভয়ঙ্কর ভয়ঙ্কর সব অপরাধীতে পরিপূর্ণ। তবে সত্য হচ্ছে, কারাগারের উল্লেখ্যযোগ্য অংশ মানুষ অত্যন্ত নিম্নবিত্ত পরিবারের, যারা আইনের মারপ্যাঁচ বোঝে না বা ভাল উকিল ধরতে পারেনি। বা তাদের কোন উকিলই নেই। যাদের টাকা আছে তারা আইনের ফাঁক ফোকর গলে ঠিকই বের হয়ে গেছে, আর যারা বের হতে পারে নি তারাই হতভাগার মত পরে আছে। প্রচুর সংখ্যক মানুষকে ৫৪ ধারায় গ্রেফতার করা হয়েছে, একজন ২ বছর তিন মাস ধরে জেলে বসে আছে, তার কোন শাস্তিও হয় নি! এমনকি সে এই বিষয় নিয়ে প্রতিবাদীও না, এটাকে নিজের নিয়তি মনে করে জেলে বসে আছে। আল্লাহ যেদিন চাইবে সেদিন তার জামিন হবে, এমনটা ভেবে আশায় দিন গুনছে শিক্ষা-বঞ্চিত এই হতভাগা মানুষটি। কিন্তু আল্লাহও চায় না, জামিনও হয় না।\nকারাগারের কয়েদীদের সাথে একদিন কথা বলে জানা গেল, কারা হাসপাতালের ঔষধ খেয়ে কোন কাজ হয়না, বরঞ্চ পেট খারাপ বা বুকে ধড়ফড় জাতীয় সমস্যা হয়। কথাগুলো শুনে ব্যাপারটা আমার তদন্ত করতে ইচ্ছা হলো, কিন্তু সুযোগ ছিল না। তাদের এই কথাগুলো পরবর্তীতে পরিষ্কার হল।\nপৃথিবীর প্রতিটি দেশে জীবনরক্ষাকারী ঔষধের মেয়াদ উত্তীর্ণ হবার তারিখ কঠোরভাবে মনিটর করা হয়। জীবনরক্ষাকারী ঔষধের মেয়াদ চলে গেলে তা শরীরের জন্য ক্ষতিকর হয়ে দাঁড়ায়, এমনকি তা বিষ বলেও গণ্য হতে পারে। মেয়াদ-উত্তীর্ণ ঔষধের জন্য অনেক বড় বড় কেলেঙ্কারি ঘটে গেছে পুরো পৃথিবীতে। বেশ কিছুদিন কারা হাসপাতালের ঔষধ খেয়ে অসুস্থ হয়ে পড়ার পরে খেয়াল করে দেখলাম, মেয়াদ লেখা অংশটি তারা ঔষধের পাতা থেকে কেটে ফেলে তারপরে দেয়। এভাবে বেশ কিছুদিন যাবার পরে একপাতা ঔষধ পেলাম যেখানে মেয়াদ অংশটি ছিল। দেখলাম ঐ ঔষধটির মেয়াদ শেষ হয়ে গেছে, তাই তারা ঐ অংশটি কেটে কয়েদীদের দিচ্ছে। এই পাতাটির মেয়াদ অংশটুকু কোনভাবে তারা কাটতে ভুলে গেছে।\nপ্রিজন সেল, পিজি হাসপাতালের ডিরেক্টর বরাবর এই বিষয়ে জানানোর পরে পিজির ডিরেক্টর থেকে একটা চিঠি যায় জেল কর্তৃপক্ষের কাছে, এবং জেলের ফার্মাসিস্ট ‘আস্বাদ’ এসে দেখা করে। সে এসে এমন একটা ভাব করে যে, এত সামান্য বিষয় আমি কেন পিজির ডিরেক্টরকে জানালাম! এই ঔষধ খেয়ে তো আর আমি মারা যাই নি! মারা গেলে তারপর একটা কথা ছিল! অর্থাৎ মারা যাবার পরে কেন আমি অভিযোগ করলাম না, সেটা একটা মস্তবড় অপরাধ হয়ে গেছে! যদিও আমি বুঝতে পারলাম না যে, মারা যাবার পরে আমি কীভাবে অভিযোগ দায়ের করতাম, আর সেই অভিযোগ দায়ের করে ফায়দাটাই বা কী হতো!\nসে আরো জানালো, এরকম তো হতেই পারে। এই নিয়ে এত বাড়াবাড়ির কি আছে! আমি তাকে জিজ্ঞেস করলাম, আপনি ফার্মাসিস্ট হয়েছেন কি যোগ্যতায়? আপনি জানেন, এটা একটা মস্তবড় অপরাধ? এই অভিযোগে আপনার জেল হতে পারে?\nসে আমাকে জানালো এইসব কথাকে সে পাত্তা দেয় না একটুও। সে পয়সা পাতি খরচ করেই এই পজিশনে এসেছে, একটু পয়সা না কামালে চলবে কীভাবে?\nআমি জানতে চাইলাম, পয়সা কামাবার ধান্ধায় হাজার হাজার মানুষের জীবন ঝুঁকির মধ্যে ফেলছেন, আবার বড় গলায় কথা বলছেন? এরপর আমি ব্যাপারটা ঊর্ধ্বতন কর্তৃপক্ষ অথবা পত্রিকাতে ছাপাবার কথাও বললাম। সে অবলীলায় জানালো, পত্রিকার সাংবাদিকরাও জেলের নানা দুর্নীতির ভাগ প্রতিমাসেই পেয়ে যান, তাই এই বিষয়ে প্রথম সাড়ির কোন দৈনিক পত্রিকা কোনদিন উচ্চবাচ্য করবে না। সে আমাকে রীতিমত হুমকি দিল যে, এই নিয়ে আমি যেন আর উচ্চবাচ্য না করি। উচ্চবাচ্য করলে আমার সমস্যা হবে।\nএকই সাথে, সে আমাকে জানালো আপনি তো একজন নাস্তিক। রোগ শোক এগুলা সৃষ্টিকর্তা দেয়, এবং তিনিই তা সারিয়ে তোলেন। ঔষধ তো উছিলা মাত্র। স্রষ্টা চাইলে এই ঔষধেই কাজ হবে, আর স্রষ্টা না চাইলে ভাল ঔষধেও কিছু হবে না! তার কথা শুনে আমি হতভম্ব হয়ে গেলাম!\nকোন সাংবাদিকের যদি আমার এই স্ট্যাটাসটি নজরে আসে, তার কাছে অনুরোধ জানাবো, ব্যাপারটি নিয়ে পত্রিকাতে লিখুন, প্রয়োজনে তদন্ত করে দেখুন। প্রচুর কয়েদী, কারা প্রহরী ও তাদের পরিবারের জীবন এই সব লোকদের হাতে জিম্মি হয়ে আছে। আমরা ভেজাল খেয়ে খেয়ে এখন মেয়াদ উত্তীর্ণ ঔষধও হজম করে ফেলি, কিন্তু সবাই তা পারে না। যারা পারে না, তাদের মৃত্যুকে হত্যা হিসেবেই গণ্য করতে হবে, এবং দায়ী ব্যক্তিদের বিরুদ্ধে ব্যবস্থা নিতে হবে।\nকারাগারের নিরক্ষর মানুষগুলো, এমনকি অনেক পড়ালেখা করা মানুষও ঔষধের মেয়াদ খেয়াল করেন না। কারাগারে নিয়তির উপরে নির্ভর করানোর শিক্ষা দেয়া হয়, কোন বিদ্যালয় বা পাঠাগার বিষয়ে কারা কর্তৃপক্ষের কোন চিন্তা নেই। কোন কারা কর্তৃপক্ষের যদি এই লেখাটি নজরে আসে! অনুগ্রহ করে কারাগারে একটি বিদ্যালয় স্থাপন করুন, এবং কয়েদীদের লাইব্রেরীতে প্রবেশের অধিকার দিন। তারা যেন একটি করে বই রাতের বেলা তাদের সেলে নিয়ে আসতে পারে, পড়তে পারে। প্রয়োজনে আমি সেই বিদ্যালয়ে বিনামূল্যে শিক্ষকতা করতেও রাজি আছি।\nকারাগারের মানুষগুলো বিজ্ঞান শিখুক, যুক্তিবাদ পড়ুক, মহাবিশ্ব এবং পৃথিবী সম্পর্কে জানুক-বুঝুক। যারা বইয়ের খোঁজ পায়, মহাবিশ্বের বিশালতা যাদের কাছে ধরা দেয়, জানার আগ্রহ যাদের তাড়িত করে, তারা তুচ্ছ ইয়াবার ব্যবসার জন্য অন্যের পেটে ছুরি চালাতে পারে, এমনটা আমি বিশ্বাস করি না।


দুই জা-কে বিয়ে করে সুখী হতে চান দুই রাজমিস্ত্রি, কিন্তু সাড়া দেবেন কি এই বুধুরা? - Two masons want to be happy by marrying two wives\nTwo masons want to be happy by marrying two wives\nBengali Housewife, Extra marital affair, Housewives, Mason\nপ্রেম ফিরে পেতে চাইছেন ওই দুই রাজমিস্ত্রি— শেখর রায় এবং শুভজিৎ দাস। তাঁদের প্রণয়কে আইনি পথে পরিণতি দেওয়ারও ইচ্ছা প্রকাশ করেছেন তাঁরা। বালির দুই গৃহবধূ এবং এক শিশুকে অপহরণের মামলায় গত ৩০ ডিসেম্বর জামিন পেয়েছেন শেখররা। বৃহস্পতিবার হাওড়া আদালতে হাজিরা দিয়েছিলেন দু’জনেই। আদালত চত্বরে দাঁড়িয়ে তাঁরা বলেন, “রাজমিস্ত্রি বলে কি আমরা মানুষ নই! আমাদের কি মন নেই! আমরাও তো ভালবাসতে পারি!”\nশেখর এবং শুভজিৎ জানিয়েছেন, অনন্যা এবং রিয়া দু’জনকেই ভালবাসেন তাঁরা দু’জনে। যদি ওই দুই গৃহবধূ চান, তা হলে তাঁদের সঙ্গে সংসার পাততেও রাজি ওঁরা। তবে পুরো আইনি প্রক্রিয়া মেনেই। গত বছরের ১৫ ডিসেম্বর নিজের সন্তানকে নিয়ে নিখোঁজ হয়ে যান বালির নিশ্চিন্দা থানার কর্মকার পরিবারের বধূ রিয়া। সঙ্গে ছিলেন তাঁর জা অনন্যা। বেশ কয়েক দিন নিখোঁজ থাকার পর পুলিশ জানতে পারে বাড়িতে কাজ করতে আসা দুই রাজমিস্ত্রির সঙ্গে ঘর ছেড়ে মুম্বইয়ে পাড়ি দিয়েছেন কর্মকার পরিবারের ওই দুই বধূ।\nফেরার পথে তাঁদের চার জনকে আসানসোল স্টেশন থেকে আটক করে পুলিশ। পরে দুই রাজমিস্ত্রিকে গ্রেফতার করে পুলিশ। রিয়া এবং অনন্যাকে পুলিশ ছেড়ে দিলেও তাঁদের আর ‘ঠাঁই’ হয়নি শ্বশুরবাড়িতে। শেষমেশ তাঁরা বাপেরবাড়িতে ওঠেন।রাজমিস্ত্রিদের আইনজীবী শীর্ষ চট্টোপাধ্যায় বৃহস্পতিবার বলেন, ‘‘ওই দুই গৃহবধূ স্বেচ্ছায় চলে গিয়েছিলেন। পুলিশ চূড়ান্ত রিপোর্ট দেওয়ার পরেই রাজমিস্ত্রিদের জামিন দেওয়া হয়। এখন রিয়া এবং অনন্যাকে বিয়ে করতে চাইছেন শেখররা। তবে আইনি প্রক্রিয়া মেনেই ওঁদের সঙ্গে সংসার করতে চাইছেন শেখররা।’’


কামরুল হাসান নাসিম: কবি হওয়াটাই অসম্ভব, যদি তার লেখার দায়ে মৃত্যুঝুঁকি না থাকে! – KHN SECRETARIAT\nHome কামরুল হাসান নাসিম: কবি হওয়াটাই অসম্ভব, যদি তার লেখার দায়ে মৃত্যুঝুঁকি না থাকে!\nকামরুল হাসান নাসিম: কবি হওয়াটাই অসম্ভব, যদি তার লেখার দায়ে মৃত্যুঝুঁকি না থাকে!\nOctober 28, 2021 khnsecr 0\nপূর্বসূরি প্লেটোর একটি বিশেষ উক্তি, প্রেমের পরশে তো সবাই কবি, তোমাকে আলাদা করে দেখার কী আছে! নাসিম বলছেন, জীবনটাকে ব্যাখা করার জন্য ‘প্রেম’ উপযুক্ত অস্ত্রই নয়। কামরুল হাসান নাসিম বলছেন, মায়া ও শারীরিক আকর্ষণ এই দুটি বিষয়ের ওপর দাঁড়িয়ে যেয়ে প্রেমও জীবনের ‘যৌগিক’ অনুষঙ্গ কিন্তু, প্রেম ‘মৌলিক’ হাতিয়ার না হতে পারার দরুন দুর্বল চিত্তের কবিবর্গ প্রেমের কবি সেজে ফলত সংস্কৃতি কর্মী হতে পারেনি। কামরুল হাসান নাসিম তাই বলছেন অকপটে, ‘কবি হওয়াটাই অসম্ভব, যদি তার লেখার দায়ে মৃত্যু ঝুঁকি না থাকে।’\nপাগলা রাজা বলছেন, পৃথিবীর সকল জনপ্রিয় কথিত কবির সম্বল হলো, বহুদূরে বসবাস করা অন্যের লেখা চালিয়ে দেওয়া কিংবা কারও দ্বারা প্রভাবিত হওয়া। অন্যদিকে শাসকশ্রেণির শীর্ষ চরিত্রসমূহদের অনেককেই এই পৃথিবীতে কবি হতে দেখা গেছে। অথচ রাজ্যসভায় কৃষ্টিকে সমুন্নত রাখতে তারা সত্যিকারের কবির জন্য বড় বড় চেয়ার রাখতে ব্যর্থ হয়েছে। যার মাশুলে রাজা-বাদশাহরা কবি হতে চাইলেও হতে পারেননি এবং বহু বছর পর প্রমাণ হয়, তারা দুর্বল শাসকও। তবে চটুল রচনায় গিয়ে ওই রাজারা রমণীমোহন সত্তা হয়ে তথা প্রেমিক হিসেবে বিপরীত লিঙ্গের দেহ লুট করতে পারদর্শী হয়। যখন তাদের স্ত্রী ও রক্ষিতারা তাকে প্রেমের কবি হিসেবে বিবেচনা করে। পাগলা রাজা বলছেন, ‘অধিকাংশরাই প্রতিকবি কিংবা উপকবি। যাদের একমাত্র অস্ত্র প্রেম, শুধু মানুষ গোত্রের জন্য শারীরিক প্রেমের চুলকানি দিয়ে বিজ্ঞাপন নির্মাতার মতো করে বলবে, কেমন দিলাম!’\nঈশ্বরমিত্র বলছেন, তুমি তখনই কবি যখন আধ্যাত্মিকতাকে আশ্রয় দিয়ে ঈশ্বর প্রেমকে প্রশ্রয় দিয়ে সত্তা হতে পারছো। অনন্ত পথচলা (মৃত্যুহীন জীবন) নিশ্চিত করতে স্বার্থপর প্রেমী হয়ে ঈশরের প্রেমে পড়ার মধ্যেই তুমি কবি। যদিও তোমার রচনা সমগ্র প্রকাশ করার পরপরই মানব সভ্যতায় ধর্মভিত্তিক সমাজ কিংবা রাষ্ট্র তোমাকে ফাঁসি দেবে কিংবা মৃত্যুদণ্ডাদেশ কার্যকর করবে।\nপ্লেটো প্রকারন্তরে দুর্বলদের কবি হিসেবে মানেননি। আমি বলি, এই গ্রহে মাত্র ৩০ থেকে ৩৫ জন কবি এসেছিলেন। এদিকে পরিণত সত্তায় জানতে পারলাম, কবি হিসেবে আগেও এসেছিলাম। যার নাম ছিলো নাসিমি। তিনি কবি ছিলেন। তার জন্ম ও মৃত্যু আজারবাইজানে! আমার অপরাপর কাজগুলো শেষ করার ইচ্ছা থাকার কারণে আনুষ্ঠানিকভাবে কাব্যগ্রন্থ প্রকাশে বিলম্ব করছি। কারণ তা প্রকাশ করার পরপরই এই বিশ্ব আমাকেও হত্যা করার আদেশ দেবে। কিন্তু মহাকাব্যটি বাদ দিয়ে প্রায় এক হাজার কবিতা রচনা করে বসে আছি। কিন্তু পুস্তক আকারে প্রকাশের উদ্যোগে তখনোই যাবো, যখন অন্যান্য কাজগুলো শেষ করতে পারবো। আগামী বছর অর্থাৎ ২০২২ সালের মধ্যে সব কিছুই শেষ হতে যাচ্ছে। কবিতাও পেয়ে যাবে সবাই তখন। কখন? ২০২২ সালের শেষভাগে! ডিসেম্বরে! লেখক ও রাজনীতিবিদ\nসুত্রঃ আমাদের নতুন সময়.কম\nNext articleকামরুল হাসান নাসিম: খালেদা জিয়ার অসুস্থতায় যা করণীয় Previous articleগীতিকবিতা ‘নিগূঢ়’


শাংগ্রি-লা: পৃথিবীর বুকে অদেখা এক স্বর্গ\nSyed Siam Ferdous\n33.3K বার পড়া হয়েছে\n‘ভূস্বর্গ’ কথাটা আমরা অনেক সময় অনেক জায়গায় ব্যবহার করি। সাধারণত অত্যন্ত সুন্দর কোনো প্রাকৃতিক পরিবেশের মুখোমুখি হলে এই শব্দ আমাদের মনে আসে। এর অর্থ হতে পারে পৃথিবীর এমন এক স্থান, যেটি আমাদের কল্পনার স্বর্গের মতোই সুন্দর; আরেকভাবে বলা যেতে পারে, ভূস্বর্গ হলো পৃথিবীর বুকে যে স্থান আমাদের স্বর্গের কথা মনে করিয়ে দেয়, আমাদের মনে স্বর্গীয় অনুভূতির জন্ম দেয়; যেখানে কোনো দুঃখ-দুর্দশা, রোগ-শোক, জরা-মৃত্যু নেই। আছে অপার, নিরবচ্ছিন্ন শান্তি আর আনন্দ।\nযুগে যুগে পৃথিবীর দুর্দশাপীড়িত মানুষ এরকম অনুপম শান্তিময় স্বর্গরাজ্যের কথা, অমরত্বের কথা কল্পনা করে আসছে। সুপ্রাচীন সুমেরীয় মহাকাব্য গিলগামেশ থেকে শুরু করে আজকের উত্তরাধুনিক সাহিত্য পর্যন্ত সবখানে এই চিন্তাধারার ছাপ পাওয়া যায়। আজকে আমরা সেরকম একটি রাজ্যের কথা জানব, যা পৃথিবীর মাঝে অবস্থান করেও পরিচিত পৃথিবী থেকে সম্পূর্ণ বিচ্ছিন্ন, আধুনিক সভ্যতার কাছে ভীষণভাবে অজ্ঞাত।\nImage courtesy: Eric Lanke\n১৯৩৩ সালে ইংরেজ ঔপন্যাসিক জেমস হিলটন এর উপন্যাস ‘লস্ট হরাইজন’ প্রকাশিত হয়। এ বইটির গল্প অনুসারে কয়েকজন মানুষ একটি প্লেন দুর্ঘটনায় পতিত হয়ে আফগানিস্তান-পাকিস্তান এর উত্তর-পূর্বে ও তিব্বতের উত্তর পশ্চিম অঞ্চলের একটি দুর্গম ভ্যালি বা উপত্যকায় এসে পৌঁছায়, যেখানে বসবাসকারী মানুষেরা সকলে অস্বাভাবিক দীর্ঘ জীবনের অধিকারী, যেখানে রয়েছে স্বর্ণখনির মতো মূল্যবান সম্পদের ভান্ডার, বিশাল একটি লাইব্রেরিতে সঞ্চিত রয়েছে পৃথিবীর সকল যুগের সকল বিষয়ের আহরিত জ্ঞান। সেখানে বসবাসকারী মানুষের মাঝে নেই কোনো দুঃখ-কষ্ট, রোগ-বালাই, শোক-তাপ, হিংসা-বিদ্বেষ। সকলে সুশৃঙ্খলভাবে একটি বৌদ্ধ মঠের প্রণীত নিয়ম-কানুন মেনে জীবন পরিচালিত করে, যার নাম শাংগ্রি-লা।\nএই শাংগ্রি-লা পৃথিবীর মানুষের কাছে অদৃশ্য, শুধুমাত্র তারাই এর অবস্থান জানতে পারে যাদেরকে এখানকার অধিবাসীরা নিজ উদ্যোগে এখানে নিয়ে আসে। এটি এমন একটি পর্বতের কোলে অবস্থিত, যেটিকে লেখক বর্ণনা করেছেন পৃথিবীর সবচেয়ে সুন্দর আর উঁচু পর্বত হিসেবে, যার নাম মাউন্ট কারাকাল। চারদিকের সুউচ্চ পর্বতমালা এই ছোট্ট উপত্যকাকে বাকি পৃথিবী থেকে সম্পূর্ণ বিচ্ছিন্ন করে রেখেছে।\nশিল্পীর তুলিতে শাংগ্রি-লা; Image courtesy: Soolaba's Blog - WordPress.com\nধারণা করা হয়, সভ্য পৃথিবীতে একদিন এক মহাযুদ্ধ হবে। এই যুদ্ধে মানবসভ্যতার সবকিছু ধ্বংস হয়ে যাবে। আর সেদিন মানব সভ্যতার শেষ নিদর্শন হিসেবে শাংগ্রি-লা পৃথিবীর বুকে বেঁচে থাকবে। সমগ্র পৃথিবীব্যাপী যুদ্ধের উত্তাপ শাংগ্রি-লাকে স্পর্শ করবে না। এটিই হবে পৃথিবীর মানুষের আশা ভরসার শেষ আশ্রয়স্থল।\n১৯৩৩ সালে এই উপন্যাস প্রকাশের পর পরই পাঠকদের কাছে ব্যাপক সমাদর ও জনপ্রিয়তা লাভ করে। দ্বিতীয় বিশ্বযুদ্ধের পূর্ববর্তী রাজনৈতিক অস্থিরতা ও আশঙ্কার মাঝে এই উপন্যাসে বর্ণিত পৃথিবীর বুকে এরকম স্বর্গরুপ স্থানের উপস্থিতির ধারণা সমগ্র ইউরোপের পাঠককূলের মাঝে বিপুল সাড়া জাগায়। এখন প্রশ্ন হলো, ঔপন্যাসিক জেমস হিলটন কি শুধুমাত্র নিজের কল্পনার জায়গা থেকে এমন কাহিনী বর্ণনা করেছেন? নাকি বাস্তবে কিছুটা হলেও তার এই কল্পনার ভিত্তি রয়েছে? আমরা এখন সেই প্রশ্নের উত্তর খোঁজার চেষ্টা করব।\nতিব্বতে এরকম রহস্যময়, পৃথিবীর দৃষ্টির অন্তরালে লুকিয়ে থাকা একটি রাজ্যের উপস্থিতির ধারণাটি আজকের নয়। সম্রাট আকবর তার ধর্মদর্শন দীন ই এলাহী প্রতিষ্ঠার জন্য মতামত নেওয়ার লক্ষ্যে ভারতের বিভিন্ন প্রান্ত থেকে নানা ধর্মের ধর্মশিক্ষায় অভিজ্ঞ ব্যক্তিদের নিমন্ত্রণ করতেন। এদের মাঝে হিন্দু, যোগী, সন্ন্যাসী যেমন ছিলেন, তেমনি খ্রিস্টান যাজকেরাও ছিলেন। এরকমই একজন যাজক সেখানে একটি নিবন্ধের সন্ধান পান, যার সাথে একটি মানচিত্র যুক্ত ছিল। মানচিত্রটি ছিল হিমালয়ের উত্তরের কোনো এলাকার, যাতে শুধুমাত্র মানস সরোবর ছাড়া আর কোনো কিছুই চিহ্নিত ছিল না। নিবন্ধতে দাবি করা হয়, মানচিত্রের ঐ স্থানে খ্রিস্টানরা বসবাস করে। পরবর্তীতে আরেকজন পর্তুগিজ মিশনারি, যার নাম আন্তোনিও আন্দ্রাদে, মানচিত্রে বর্ণিত স্থানের খোঁজে বেরিয়ে পড়েন। তিনি যোগী ও তীর্থযাত্রীদের সাথে বহু কষ্টে হিমালয় পাড়ি দিয়ে অবশেষে এক অসম্ভব সুন্দর ও ধনী রাজ্যের সন্ধান লাভ করেন, কিন্তু সেখানে কোনো খ্রিস্ট ধর্মাবলম্বীর বসবাস ছিল না।\nমহাযান বৌদ্ধ ধর্মানুসারীদের কাছে কালাচক্র তন্ত্র একটি পরিচিত নাম। এই মতবাদে একটি রাজ্যের বর্ণনা পাওয়া যায় যেটি শাম্বালা নামে পরিচিত। এই রাজ্য হিমালয়ের উত্তরে অবস্থিত একটি উপত্যকা। এর চারপাশে সুউচ্চ পর্বতমালা এমনভাবে একে বেষ্টন করে রেখেছে যেন উপর থেকে দেখলে এ রাজ্যকে একটি পদ্মফুলের মতো দেখায়।\nশিল্পীর তুলিতে শাম্বালা; Image courtesy: uncharted.fandom.com\nসমগ্র শাম্বালা উপত্যকা একটি অনিন্দ্যসুন্দর শ্বেতশুভ্র পর্বতের ছায়ায় অবস্থান করে। এই রাজ্যের রাজা স্বয়ং শাক্যমুনি বুদ্ধের কাছ থেকে মহাযান শিক্ষা লাভ করেন। এখানকার মানুষ যুদ্ধ বিগ্রহের সাথে পরিচিত নয়। এখানে কোন রোগ-শোক, মহামারী, অস্থিরতা, দুঃখ-দুর্দশা, হিংসার অস্তিত্ব নেই। এ রাজ্যের মানুষ পরম শান্তিতে মহান বুদ্ধের শিক্ষা ও দর্শণ অনুযায়ী জীবনধারণ করে। সমগ্র পৃথিবীজুড়ে যখন বস্তুবাদী দর্শণ আধ্যাত্মিকতাকে অপসারণ করবে, পৃথিবী যখন স্বেচ্ছাচারিতা ও সন্ত্রাসে পরিপূর্ণ হয়ে ধ্বংসের দ্বারপ্রান্তে উপনীত হবে, তখন লোকচক্ষুর অন্তরালে কুয়াশায় ঢেকে থাকা শাম্বালা রাজ্যের উপর থেকে কুয়াশার চাদর অপসারিত হবে; পৃথিবীবাসীর কাছে এ রাজ্য দৃশ্যমান হবে। এখান থেকেই শুরু হবে পরবর্তী শান্তিপূর্ণ পৃথিবী প্রতিষ্ঠার প্রয়াস।\nকাজেই দেখা যায়, শাংগ্রি-লা নগরীর কাহিনী তুলনামূলকভাবে নতুন হলেও এই ধরনের নগরের উপস্থিতির ধারণাটি অনেক পুরাতন। এই কিছুদিন আগেও তিব্বত ছিল পৃথিবীর মানুষের কাছে সম্পূর্ণ অপরিচিত নিষিদ্ধ এক দেশ; যে দেশের বহু স্থানে পরিচিত পৃথিবীর কোনো মানুষের পা পর্যন্ত পড়েনি। প্রাকৃতিক দুর্গমতা আর বৈরী পরিবেশের কারণে যে দেশের অনেক কিছুই ছিল আমাদের অজানা। তাই হয়তো আমরা প্রশ্ন করি, শাংগ্রি-লা কি সত্যিই আছে? এই প্রশ্নের উত্তর আমরা কেউ জানি না। আমরা শুধু এটুকু বলতে পারি, হানাহানি ও অশান্তির এ পৃথিবীতে শাংগ্রি-লা নগরের ভাবনা আমাদের ভবিষ্যতের এক শান্তিময় পৃথিবীর স্বপ্ন দেখতে শেখায়। তাই প্রশ্নটি বরং আমাদের এভাবে করা উচিত, ‘শাংগ্রি-লা কি নেই?’\nThis isaBengali article discussing about Shangri La.\n1. Lost Horizon by James Hilton\n2. Shangri La


Bilateral ties with Pakistan is subject to the permission of the Govt, says Sourav Ganguly dgtl - Anandabazar\nBilateral ties with Pakistan is subject to the permission of the Govt, says Sourav Ganguly dgtl\n১৭ অক্টোবর, ২০১৯, ১১:৪৫:৫৭\nশেষ আপডেট: ১৭ অক্টোবর, ২০১৯, ১৭:১৬:১২\nভারত-পাকিস্তান দ্বিপাক্ষিক ক্রিকেট কবে হবে? দুই দেশের ক্রিকেটপ্রেমীদের মনে এই প্রশ্ন অনেক দিন ধরেই উঁকি দিচ্ছে।\n২৩ অক্টোবর থেকে বিসিসিআই প্রেসিডেন্ট হিসেবে কাজ শুরু করবেন সৌরভ গঙ্গোপাধ্যায়। গত রবিবার বোর্ডের বিভিন্ন রাজ্য সংস্থার প্রতিনিধিরা মহানাটকের পর তাঁকেই বোর্ড প্রেসিডেন্ট হিসেবে বেছে নিয়েছেন। প্রাক্তন জাতীয় অধিনায়ক আপাতত ভেসে যাচ্ছেন শুভেচ্ছার বন্যায়। প্রাক্তন ক্রিকেটাররা একদা সতীর্থরা জানিয়েছেন অভিনন্দন। থাকছে প্রচুর প্রত্যাশাও। যার মধ্যে অন্যতম, বাইশ গজে ভারত-পাকিস্তানকে মুখোমুখি দেখা।\n২০১২ সালের শেষে পাকিস্তান এসেছিল ভারতে। সেটাই শেষ দ্বিপাক্ষিক সিরিজ। তখন ভারতে এসে দুটো টি-টোয়েন্টি ও তিনটি ওয়ানডে খেলেছিল পাকিস্তান। ঘটনা হল, সৌরভের নেতৃত্বেই ২০০৪ সালে পাকিস্তানে গিয়েছিল ভারত। যা ছিল ১৯৯৯ সালে হওয়া কার্গিল যুদ্ধের পর সেটাই ছিল প্রথম দ্বিপাক্ষিক সিরিজ। ১৯৮৯ সালের পর সে বারই প্রথম ভারত গিয়েছিল পাকিস্তান সফরে।\nআবার কবে দেখা যাবে দুই দেশের মধ্যে দ্বিপাক্ষিক সিরিজ? সৌরভ বলেছেন, “এই প্রশ্নটা মোদিজি ও পাকিস্তানের প্রধানমন্ত্রীকে জিজ্ঞাসা করা উচিত। আন্তর্জাতিক ক্রিকেটের ক্ষেত্রে আমাদের সরকারের অনুমতির প্রয়োজন হয়। তাই এই প্রশ্নের উত্তর আমার কাছে নেই।” সন্ত্রাসে মদত দেওয়ার জন্যই পাকিস্তানের সঙ্গে এই মুহূর্তে ক্রিকেটীয় সম্পর্ক নেই ভারতের।\nঅর্থাৎ, সৌরভ ভারত-পাকিস্তানের ক্রিকেটীয় সম্পর্কের ক্ষেত্রে দুই দেশের সরকারের কোর্টে বল ঠেলছেন। সরকারি পর্যায়ে সিদ্ধান্ত না নিলে এই সিরিজ যে হতে পারে না, সেটাই বুঝিয়ে দিয়েছেন। দুই দেশের মধ্যে সম্পর্ক যদিও এখনও বেশ তিক্ত। কিছুদিন আগেই পাক প্রধানমন্ত্রী ইমরানের বক্তৃতার সমালোচনা করতে দেখা গিয়েছিল তাঁকে। সম্প্রতি মোদি সরকারের স্বরাষ্ট্রমন্ত্রী অমিত শাহের সঙ্গে বৈঠকের পর সৌরভকে নিয়ে আবার জল্পনা চরমে ওঠে। তাঁকে ভাবী বোর্ড প্রেসিডেন্ট হিসেবে বেছে নেওয়ার নেপথ্যে বিজেপির সঙ্গে সম্পর্কের কথা উঠে আসে নানা মহলে। বলা হতে থাকে, বাংলায় বিধানসভা নির্বাচনে সৌরভকে কাজে লাগাতে আগ্রহী বিজেপি হাইকম্যান্ড। স্বয়ং, সৌরভ যদিও এহেন জল্পনা একেবারে উড়িয়ে দিয়েছেন।


‘ডিজিটাল ফ্যাসিবাদ’: পুনর্বিবেচনা (প্রথম পর্ব) | ফরহাদ মজহার || Publicvoice\nপ্রকাশিত: ১:৪৬ অপরাহ্ণ, জানুয়ারি ১৯, ২০২১\nডিজিটাল ফ্যাসিবাদ। ফরহাদ মজহারের কলাম। ছবি : পাবলিক ভয়েস।\nফরহাদ মজহার :\nজর্মন শব্দটি ছিল Dummheit, ইংরেজি অনুবাদ স্টুপিডিটি, বাংলায় গাধামি, গর্দভগিরি ইত্যাদি। সারকথা হচ্ছে পাশ্চাত্যের আলোকায়ন প্রকল্পকে মুগ্ধ চোখে দেখবার ও আয়ত্ব করবার দিন শেষ হয়ে গিয়েছে। আলোকায়ন প্রকল্প থেকে উৎপন্ন ধ্যান ধারণা আধুনিক কমিউনিকেশান ইন্ডাস্ট্রি — যেমন টেলিভিশান, রেডিও ইত্যাদি, স্টুপিডিটিতে পর্যবসিত করেছে।\nআমরা এখন ডিজিটাল জগতে হাবুডুবু খেতে শুরু করেছি। ইন্টারনেট, ফেইসবুক, টুইটার, গুগল ইত্যাদির মধ্যে আষ্টেপৃষ্ঠে জড়িয়ে যাচ্ছি। তারপর, এখন ‘বিগ ডাটা’র যুগ।\nআমাদের চিন্তা, আচার আচরণ, সংস্কৃতি ইত্যাদির মধ্যে ব্যাপক পরিবর্তন এসেছে। প্রশ্ন হচ্ছে তার বুদ্ধিবৃত্তিক ও তার রাজনৈতিক প্রকাশটা কি হতে পারে? উত্তর: গাধামি। আমরা স্টুপিড হয়েছি।\nকিভাবে বুঝব? কোন বিষয় বিচার বাপর্যালোচনার গভীরে গিয়ে ভাল মন্দ নির্ণয়ের তাগিদ আমরা হারিয়েছি। এনলাইট্মেন্টের এটা ছিল একটি গুরুত্বপূর্ণ প্রতিশ্রুতি। লোকে যে কথা শুনতে পছন্দ করে সেকথা আমরা বলি, কারন কথাবার্তাও ভোগ্যপণ্য হয়ে গিয়েছে। বাংলাদেশে টেলিভিশিনারের টক শো দেখলে আমরা সেটা বুঝব। কারা কথা বলছে, কী তারা বলছে, কিভাবে বলছে ইত্যাদি কথার ব্যবসা হয়ে উঠেছে। চিন্তা চর্চা থেকে আমরা বিচ্যূত হয়েছি। এই পরিস্থিতি ফ্যাসিবাদের উর্বর ভূমি। ‘ডিজিটাল ফ্যাসিবাদ’ এই পরিপ্রেক্ষিতে খুবই গুরুত্বপূর্ণ ধারণা। পরের সংস্করণে আমার কাজ বাড়ল।\nবাংলাদেশের আধুনিক ও সেকুলার চিন্তার বিকার অপরিসীম , তার বঙ্গীয় খাসিলত রয়েছে, আলাদা তর্কের বিষয়। যদিও সেটা বোঝা বিশেষ কঠিন না। কিন্তু ইলেক্ট্রনিক ও ডিজিটাল মিডিয়া যা বুদ্ধিচররাচ্র শূন্যতা তৈরি করেছে সেটা নতুন এক বাস্তবতা। পাশ্চত্যের এনলাইটনমেইন্ট বুদ্ধি ও বিচারের যে গৌরব প্রতিষ্ঠা করতে চেয়েছে তার বিপরীতে ইনফরমেশান টেকনলজি ও ‘কালচারাল ইন্ডাস্ট্রি’ আমাদের বুদ্ধিমান করে নি, বরং চরম গর্দভে পরিণত করেছে। তাই অনিবার্য ভাবেই হর্কহেইমার ও এডোর্নো আবার আলোচনার কেন্দ্রে চলে এসেছেন। নতুন টেকনলজি আমাদের চিন্তাচেতনা ও সংস্কৃতির চরিত্র বদলিয়ে দিচ্ছে। ডিজিটাল ফ্যাসিবাদ তারই ফল।\nতাই পুঁজিতান্ত্রিক গোলকায়নের যুগে কালচারাল ইন্ড্রাস্ট্রিজাত ফ্যাসিবাদকে হিটলার-মুসোলিনির ফ্যাসিবাদ থেকে আলাদা বোঝা দরকার। তেমনি বাংলাদেশে বাকশালী ফ্যাসিবাদ এবং শাহবাগী ফ্যাসিবাদের মিল থাকলেও তারা এক নয়। শাহবাগ ছিল নতুন ডিজিটাল টেকনলজি ও কালচারাল ইন্ড্রাস্টি জাত বঙ্গীয় স্টুপিডিটির চূড়ান্ত প্রদর্শন।\nএখন আমাদের হাতে তাহলে গুরুত্বপূর্ণ কাজ হচ্ছে পুঁজিতান্ত্রিক গোলকায়নের স্ফীতি ও বিস্তৃতির মধ্যে কমিউনিকেশান ও কালচারাল ইন্ডাস্ট্রি কিভাবে নিত্যদিন আমাদের চিন্তা, চেতনা, সজ্ঞানতা ও জ্ঞানচর্চার চরিত্র বদলে দিয়েছে এবং দিচ্ছে তা পর্যালোচনা করবার হিম্মত দ্রুত অর্জন করা। ডিজিটাল টেকনলজি মানুষের চিন্তাকে হাল্কা, ফ্যাকাশে এবং অগভীর করে তোলে এই তর্ক বিশ্বব্যাপী উঠেছে। ধরুন,কলম দিয়ে খাতায় না লিখে কম্পিউটারের কী বোর্ডে আঙুলে টাইপ করে লেখার চর্চা শরীর ও মস্তিষ্কের বদল ঘটায়। এটা বাস্তবতা। তার মানে কম্পিউটারে লিখব না, তা নয়। কিন্তু ইন্দ্রিয় ব্যবহারের রূপান্তরের ফলে ঘটে যাওয়া ক্ষয়ক্ষতি সম্পর্কে হুঁশিয়ার হয়ে যাওয়া দরকার। যেন আমরা নিজেদের অজান্তে চিন্তা করবার ক্ষমতা হারিয়ে স্টুপিড হয়ে না যাই। ‘ডিজিটাল ফ্যাসিবাদ’ বইটি তড়িঘড়ি শেষ করতে গিয়ে এইসব বিষয় বিস্তৃত লিখতে পারি নি। সত্যি বলতে কি বিষয়টির গভীরে একনিষ্ঠ হবার ফুরসত হয় নি। দ্বিতীয় সংস্করণে এই অভাব কাটিয়ে ওঠার অঙ্গীকার করেছিলাম,কিন্তু অবসর মেলে নি।\nওপরের কথায় আশা করি পরিষ্কার যে আমার লেখায় ‘ফ্যাসিবাদ’, ‘ফ্যাসিস্ট’ বা ‘ফ্যাসিস্ট রাষ্ট্র ব্যবস্থা’ ইত্যাদির ব্যবহার স্রেফ নিন্দা,তিরস্কার বা গালাগালি অর্থে নয়। যে কালে আমরা বাস করছি,সেই কালের বাস্তবতা অনুধাবনের জন্য জরুরি বর্গ হিশাবেই তাদের ব্যবহার। অন্যান্য দিক ছাড়াও টেকনলজি আমাদের বাস্তব চরিত্র ও অবস্থার যে বদল ঘটিয়েছে এবং রাজনৈতিক জনগোষ্ঠি হিশাবে আমাদের অভিমুখের বদল আমাদের অজান্তে কিভাবে ঘটিয়ে দিয়েছে তাকে সঠিক ভাবে চিহ্নত ও বিশ্লেষনের জন্য নতুন বর্গের দরকার হয়ে পড়েছে।\nটেকনলজি কিভাবে খোদ মানুষকে বদলায় এবং মানুষের চিন্তার প্রকরণে বদল ঘটায় সেটা তরুন বয়সে মার্শাল মাকল্যুহানের (Marshal Mcluhan) বইপত্র পড়ে কিছুটা বুঝেছি। শাহবাগের সময় আমার মনে হয়েছে কিভবে টেলিভিশান এবং সোশ্যাল মিডিয়া মিলে দ্রুত এক দল শহুরে ছেলেমেয়ে তৈরি হয়েছে যারা একমাত্র নিজেদেরকেই ‘তরুণ প্রজন্ম’ মনে করে, আর কাউকে তারা ‘মানুষ’ গণ্য করে না। কোর্তাপরা টুপিওয়ালা হলে কোন কথা নাই। তাদের কাছে ঢাকা শহরের বাইরে বাংলাদেশের বিপুল জনগোষ্ঠির মধ্যে আর কোন ‘তরুণ’ নাই। টুপি-কোর্তা পরা গ্রামের তরুণ তাদের কাছে গ্রাহ্য নয়। তারা ভেজিটেবল। বিশেষ ভাবে মাদ্রাসার ছাত্র কোন ভাবেই ‘তরুণ প্রজন্ম’ হতে পারে না। টেলিভিশান এবং সোশ্যাল মিডিয়ায় যেভাবে ‘তরুন প্রজন্ম’ হঠাৎ পয়দা হয়ে গেল সেটা ডিজিটাল টেকনলজি, পুঁজিতান্ত্রিক গোলকায়ন এবং মার্কন যুক্তরাষ্ট্রের ইয়ুথ লিডার তৈরির কর্মসূচি না বুঝলে বোঝা যাবে না। বলাবাহুল্য, শাহবাগ বাংলাদেশের খুবই তাৎপর্যপূর্ণ ঘটনা।\nশাহবাগী ফ্যাসিবাদ বাকশালের পূর্বানুবৃত্তি নয়। এই ডিজিটাল ফ্যসিবাদ ‘তরুণ প্রজন্ম’ নামক নতুন দেবতাদের হাজির করলো । সারা দেশের জনগণকে বিপুল মিডিয়া কভারেজ দিয়ে বোঝানো হোল ‘তরুণ প্রজন্ম’ই বাংলাদেশের ভবিষ্যৎ এবং শেখ হাসিনা একাত্তরের মানবতার বিরুদ্ধে অপরাধীর প্রতি বিন্দু মাত্র সদয় হবার চেষ্টা করলেও করতে পারেন। কিন্তু তথাকথিত শহুরে ‘তরুণ প্রজন্ম’ মুক্তিযুদ্ধের চেতনা যে কোন মূল্যে বাস্তবায়িত করবে। অর্থাৎ একাত্তরে মানবতার বিরুদ্ধে অভিযুক্তদের তারা ফাঁসি দেবেই দেবে। এই প্রথম আমরা দেখলাম বিচারের অর্থ হচ্ছে যে কোন মূল্যে অভিযুক্তদের ফাঁসিকাষ্ঠে ঝোলানো। এমনকি যাব্জজীবন শাস্তির রায়কে ফাঁসির রায়ে পরিবর্তন করবার জন্য খোদ আইনের বদল। শাহবাগ চত্বরেরও নতুন নাম হোল:‘প্রজন্ম চত্বর’।\nসাংস্কৃতিক দিক থেকে শাহবাগের বেশ কিছু মৌলিক অবদান রয়েছে যা বাংলাদেশের রাজনৈতিক-সাংস্কৃতিক ইতিহাসে অক্ষয় হয়ে থাকবে। সেটা হোল মোমবাতি জ্বালিয়ে ফাঁসির দাবি তোলা। মোমের আলো দয়া,ক্ষমা, ঔদার্য, প্রার্থনা ও মানুষের সঙ্গে মানুষের বিনষ্ট সম্পর্ক আবার নতুন করে জোড়া দেবার সম্ভাবনার প্রতীক। বিস্ময়কর যে শাহবাগে মোমের আলো তার চিরাচরিত প্রতীকী ব্যঞ্জনা হারিয়ে ভয়ংকর রূপ পরিগ্রহণ করেছিল। এই এক পরাবাস্তব পরিস্থিতি! যেখানে সারা দুনিয়ায় ‘ফাঁসি’ বা Capital Punishment-এর বিরুদ্ধে প্রবল জনমত তৈরি হয়েছে সেখানেবাংলাদেশে মোমবাতি জ্বালিয়ে ‘ফাঁসি’র দাবি তোলা হচ্ছে। কারা তুলছে? ‘তরুণ প্রজন্ম’। এই দিকগুলো আমাকে স্তম্ভিত করেছিল এবং ফ্যাসিবাদের নতুন চেহারাকে তখন থেকেই নৈর্ব্যক্তিক ও ঐতিহাসিক ভাবে বোঝা আমি খুবই গুরুত্বপূর্ণ মনে করতে শুরু করি।\nবলাবাহুল্য আমি শাহবাগের বিরুদ্ধে দাঁড়িয়েছি। ফলে শাহবাগীদের কাছে নিন্দিত হয়েছি। শাহবাগের সময় আমাকে কুৎসিত ভাবে সোশ্যাল মিডিয়া কিম্বা পত্রপত্রিকায় যারা গালিগালাজ করেছেন তাদের অনেকেই আমার একদার বন্ধু, অনেকে স্নেহভাজন। কিন্তু কারো বিরুদ্ধে আমার কোন ব্যক্তিগত ক্ষোভ নাই। স্নেহভাজন সলিমুল্লাহ খান সেই সময় অতি চেনা টিভি শোতে শাহবাগ আন্দোলনকে আমি ফ্যাসিবাদ হিশাবে কেন চিহ্নিত করেছি তার জন্য নিন্দামন্দ করেছেন। ভাল করেছেন, কারন কথাটা সত্য। বুঝেছি, ফ্যাসিবাদ এবং ফ্যাসিস্ট রাষ্ট্র ব্যবস্থা সম্পর্কে ধারণায় আমাদের গভীর পার্থক্য আছে। আমি তাকে দোষ দেব না, কারণ এই পার্থক্য কেন তৈরি হোল সেটা বোঝাটাই আসল কাজ। তার অন্যায় ও হিংস্র ক্লিপগুলো এখনও বাজানো হয়। আমার ভাল লাগে, কারন সবই আগামি ইতিহাসের সাক্ষী হয়ে থাকবে।\nসেই সময় আমাকে রাষ্ট্রীয় ভাবে শাস্তি দেবার জন্য অধ্যাপক ডক্টর সলিমুল্লাহ খান এটিএন নিউজ, একাত্তর ও অন্যান্য টিভির সঙ্গে মিলেঝুলে অনেক প্রপাগান্ডা করেছেন। সেই সবও আমি গ্রাহ্য করি না। আমাদের দেশের ধর্ম প্রাণ সরল মানুষের ভাষা ধার নিয়ে আমি শুধু বলব, ডিজিটাল মিটিয়া ও সলিমুল্লাহ খানের হিংস্রতার মুখে সাধারণ মানুষের দোয়ায় আমি এখনও বেঁচে আছি। কিন্তু তার অভিযোগ আমি অস্বীকার করি না। তার অভিযোগ বরং আমার জন্য গৌরবের। আমি ও মাহমুদূর রহমান শাহবাগকে বাঘের বাচ্চার মতোই রুখে দেবার প্রাণপণ চেষ্টা করেছি। তিনি স্বীকার করতে বাধ্য হবেন, আমরা ব্যর্থ হই নি।\nইতিহাস নিজেই অনেক কিছু স্পষ্ট ও মীমাংসা করে দেয়। ফলে এইসব নিয়ে আমার কোন পিছুটান নাই। শাহবাগ রুখে দেওয়া একই সঙ্গে ছিল ভারতীয় আগ্রাসনের আরেকটি ধরন বা রূপকে রুখে দেওয়া। আমার প্রমাণ করার দরকার ছিল হাতে গোনা শহরের কিছু তরুণ বাংলাদেশকে রিপ্রেজেন্ট করে না। আসল ‘তরুণ প্রজন্ম’অন্যত্র। এতোটুকু বাস্তবে প্রমাণ করা আমার দিক থেকে সেই সময় যথেষ্ট ছিল।\nহেফাজতে ইসলামের বিস্তর সমালোচনা করা যায়, করেছি, করব। কিন্তু হেফাজতে ইসলাম প্রমাণ করে দিয়েছে তথাকথিত ব্লগার ও একটিভিস্ট এবং তাদের সমর্থকরা ছাড়াও সারা বাংলাদেশ বিপুল এক ‘তরুণ প্রজন্ম’ পড়ে আছে, যারা আগামি ইতিহাস সৃষ্টির কর্তা। আমার কাজ হচ্ছে একদিকে তাদের আবির্ভাবের শর্ত তৈরি করা এবং একই সঙ্গে তাদের কর্তাসত্তাকে সার্বজনীন বিপ্লবী চরিত্র দান করা। তারা যেন ভুল ভাবে ফ্যাসিস্ট বাঙালি জাতিবাদের প্রতিক্রিয়ায় ইসলামকে পাল্টা সাম্প্রদায়িক এবং জাতিবাদী ফ্যাসিস্ট মতাদর্শে পর্যবসিত না করে তাকে আগাম রুখে দেওয়া। জাতিবাদী ইসলাম একই বাঙালি জাতিবাদি মূদ্রার অন্য পিঠ।\nইসলাম আমার কাছে স্রেফ একটা পরিচয়বাদী আধুনিকজাতিবাদী উৎক্ষেপ না। ইসলাম মানুষকে আল্লার খলিফা, অর্থাৎ দৈবগুণ সম্পন্ন রুহানি সত্তা হিশাবে ঘোষণা দিয়ে মানুষের মহিমা যেভাবে ঘোষণা করেছে সেই স্তরে পাশ্চাত্যকে পৌঁছতে ফরাসি বিপ্লব অবধি অপেক্ষা করতে হয়েছে। ইসলাম সেই মহিমাকে নিছকই ধর্মতত্ত্ব হিশাবে হাজির করে নি, সেই মহিমার রাজনৈতিক রূপ ও প্রকাশ কি হতে পারে সেটা মক্কা বিজয়ের মধ্য দিয়ে দেখিয়ে দিয়েছে কিন্তু যে কোরেশদের দম্ভ রাসুলে করিম সাল্লাল্লাহু আলাইহে ওয়াসাল্লাম চূর্ণবিচূর্ণ করে দিয়েছেলে সেই গোত্রবাদী কোরেশী দম্ভ আজ ইসলামের পথ রুদ্ধ করে দাঁড়িয়েছে। মানুষের এই গৌরব ও মহিমা কায়েমের কর্তব্যকে আদর্শিক ভাবে বর্তমান বিশ্ব বাস্তবতার পরিপ্রেক্ষিতে বিশ্লেষণ ও বোঝা আমার দিক থেকে গুরুত্বপূর্ণ কাজ। শুধু তাই নয়, মানুষের গৌরব ও মহিমাকে রাজনৈতিক ভাবে বাস্তবায়নের সঠিক পথ ও পন্থা সাধ্য মতো নিজে বোঝা এবং জনগণকে ধরিয়ে দেওয়াই ামি বাংলাদেশে এখনকার প্রধান কাজ বলে গণ্য করি। ইসলাম জাতিবাদ কিম্বা কোন প্রকার সাম্প্রদায়িকতা, গোত্রবাদ, রক্তবাদ, পরিবারতন্ত্র বরদাশত করে না। ইসলাম বাঙালি জাতিবাদীদের মতো কোন ভূখণ্ডের পূজাও করে না। সেই আলোকে বাংলাদেশের জনগণকে সাংস্কৃতিক, রাজনৈতিক ও আর্থ-সামাজিক ভাবে এগিয়ে নিয়ে যাবার অভিমুখ স্পষ্ট করে তোলাই এখনকার প্রধান রাজনৈতিক কর্তব্য। তার জন্য পাশ্চাত্যের বিরুদ্ধে দাঁড়াবার জন্য যে আদর্শিক স্পষ্টতা আমাদের চিন্তায় ও কাজে আয়ত্ব করবার কর্তব্য রয়েছে আমি তা যথাসাধ্য পালন করে যাচ্ছি। অধ্যাপক সলিমুল্লাহ খান অভিযোগ করেছেন মাহমুদুর রহমান ও আমি ইসলামপন্থিদের,বিশেষত হেফাজতে ইসলামকে ‘উস্কানি’দিয়েছি। আলহামদুলিল্লাহ, খুবই বড় একটা কাজ করতে পেরেছি আমরা । আমাদের কাজ বাংলাদেশের সত্যিকারের তরুণ প্রজন্মের আবির্ভাবের বুদ্ধিবৃত্তিক এবং আদর্শিক শর্ত তৈরি করা। সেই লক্ষ্যে বাংলাদেশের ‘তরুণ প্রজন্ম’ আসলে কারা তাদের চিনিয়ে দেওয়া ছিল আমার জীবনের সবচেয়ে সফল রাজনৈতিক অর্জন।\nকিন্তু আরও বড় জিজ্ঞাসা আমার তৈরি হয়েছে। শাহবাগে যারা গিয়েছেন, যোগ দিয়েছেন, তাদের কাউকেই ব্যক্তি হিশাবে নিন্দা, সমালোচনা কিম্বা ভালমন্দের সার্টিফিকেট দেওয়া আমার কাজ না। সেই অধিকার আমার আছে বলে আমি মনে করি না। সেটা ইতিহাসের দায়, সমাজের বিবেচনা। তাই, আবারো বলি, ব্যক্তি হিশাবে কারো বিরুদ্ধে আমার কোন অভিযোগ নাই। স্নেহভাজন সলিমুল্লাহ খানের বিরুদ্ধেও আমার কোন অভিযোগ নাই। তাকে সবসময় স্নেহ করে এসেছি, আগামিতেও করব। তার শুভবুদ্ধির উদয় হোক। বাংলাদেশে ফ্যাসিবাদী হওয়া এবং ফ্যাসিস্ট রাষ্ট্র ব্যবস্থার পক্ষাবলম্বক করার মধ্যে অবাক হওয়ার কিছু নাই। এটা শুধু বাংলাদেশের নয়, এটা বৈশ্বিক বাস্তবতা। ব্যক্তিকে দোষারোপ না করে কংক্রিট বাস্তব পরিস্থিতিকে ঠিক ভাবে বিশ্লেষণ, বোঝা এবং নিজেদের কর্তব্য নির্ণয় করতে পারাই আসল কাজ। যারা শাহবাগে গিয়েছেন তারা নিজেদের অভিজ্ঞতা থেকে নিজের ভুল বুঝতে পেরেছেন, তাদের সংখ্যাও কম নয়। তাই মানুষ নিজের ভুল বুঝবে না এটা আমি মনে করি না। মানুষ ভুল করে, কিন্তু ভুল ধরতে পারলে নিজেকে শোধরাবার ক্ষমতাও মানুষের ধারণ করে।\nতাই ব্যক্তি না, বরং আমাদের কাজ হওয়া উচিত বাংলাদেশে ‘তরুণ প্রজন্ম’ নামক শহুরে ফ্যাসিস্ট প্রজন্ম কোন বাস্তবতার পরিপ্রেক্ষিতে এবং কিভাবে তৈরি হোল তাকে আরও গভীর ভাবে বোঝা। শাহবাগে অধ্যাপক সলিমুল্লাহ খান তাদেরকেই বুদ্ধিবৃত্তিক নেতৃত্ব দিয়েছিলেন। এই বোঝাবুঝি সততার সঙ্গে সম্পন্ন করা দরকার , যেন ফ্যাসিবাদ এবং ফ্যাসিস্ট রাষ্ট্র ব্যবস্থার বিরুদ্ধে আগামি দিনে লড়াই চালিয়ে নেবার জন্য আমরা ভালো ভাবে প্রস্তুতি নিতে পারি। বাংলাদেশের বাস্তবতা উপলব্ধির মধ্য দিয়ে নিজেদের ভুলত্রুটি কাটিয়ে উঠে ফ্যাসিবাদ ও ফ্যাসিস্ট রাষ্ট্রের বিরুদ্ধে আমাদের দল ভারি করতে পারি।\nএই কর্তব্যের আলোকেই টেলিভিশান এবং ডিজিটাল টেকনলজি আমার গভীর আগ্রহের বিষয়। কিভাবে মিডিয়া ফ্যাসিস্ট বুদ্ধিজীবি বা প্রপাগান্ডা নায়কদের বানায়, তৈরি করে, তাকে একটা নৈর্ব্যক্তিক প্রক্রিয়া হিশাবে বোঝা দরকার। কিভাবে বাংলাদেশে এমন তরুণদের উৎপত্তি ঘটল যারা প্রবৃত্তি পরায়ন, স্মৃতিভ্রংশ, হিংস্র, আবেগ ও ইতিহাসের সম্বন্ধ সম্পর্কে অজ্ঞ ? যারা নয় মাসের যুদ্ধের মধ্যেই বাংলাদেশের ইতিহাস সমাপ্ত বলে গণ্য করে? শাহবাগে আমরা এমনই এক শহুরে ‘তরুণ প্রজন্ম’কে দেখলাম যাদের আগেপিছে কিছু নাই। ভেবেছিলাম নিদেন পক্ষে আঠারোশ’ সাতান্নর সিপাহি বিদ্রোহের মধ্য দিয়ে ঔপনিবেশিকতার বিরুদ্ধে যে লড়াই শুরু হয়েছিল সেটা তারা পাঠ্যপুস্তকে হলেও পড়েছে। ইংরেজের চিরস্থায়ী বন্দোবস্তের বিরুদ্ধে বাংলার কৃষকদের সংগ্রাম এবং সেই সংগ্রামের ধারাবাহিক বিশ্লেষণের মধ্য দিয়ে আরও বৃহৎ পরিসরে নিজেদের ভূমিকা কল্পনা করবার ক্ষমতা তাদের আছে। শুধু বাংলাদেশকে নয় পুরা উপমহাদেশের নেতৃত্ব দেবার ক্ষমতা অর্জনের সংকল্প তাদের মধ্যে থাকা মোটেও অতিরিক্ত কিছু চাওয়া নয়। শুধু তাই নয়, সারা বিশ্বের মানুষকে নতুন পথ দেখাবার সংকল্প তাদের থাকা উচিত।\nআমি বিশ্বাস করি আমামদের এখনকার সীমাবদ্ধতা আমরা দ্রুত কাটিয়ে উঠতে পারব। কেন এই তরুণ প্রজন্ম গড়ে উঠল তাকে ইলেক্ট্রনিক মাধ্যম ও ডিজিটাল টেকনলজির জায়গা থেকে বোঝা দরকারি কাজ। তাহলে ‘ডিজিটাল ফ্যাসিবাদ’ ধারণাটিও পরিচ্ছন্ন হবে। তথ্য হিশাবে মনে রাখা দরকার সেই সময় ইমরান সরকার ফেইসবুকে Blogger Online Activist Network নামে একটি ফেইসবুক গ্রুপ খোলে এবং সেই নেটওয়ার্কের তরফে শাহবাগে একটি প্রতিবাদের আয়োজন করা হয়। শাহবাগ ফেইসবুকে অর্থাৎ সোশ্যাল নেটওয়ার্কের মধ্য দিয়েই রূপ লাভ করে। বাংলাদেশের জন্য এটা খুবই তাৎপর্যপূর্ণ ঘটনা। কাদের মোল্লাকে ফাঁসি না দিয়ে কেন যাবজ্জীবন কারাদণ্ডের শাস্তি দেওয়া হোল তার জন্য মানব বন্ধন ও প্রতিবাদের ডাকে সাড়া দিয়ে শাহবাগ বা তথাকথিত ‘প্রজন্ম চত্বর’ গড়ে উঠেছিল। এই ধরণের প্রতিবাদ সাধারণত সাময়িক হয়,পত্রিকায় খবর হয়। কিন্তু দেখা গেল ব্লগার অনলাইন এক্টিভিস্ট-এর ডাক ধীরে ধীরে একটা বিশাল জমায়েতের রূপ নেয়। টেকনলজি, বিশেষত টেলিভিশান, মোবাইল ফোন, সোশ্যাল নেটওয়ার্কের প্রবল একটা ভূমিকা আছে,তাকে আমলে না নিলে আমরা শাহবাগ পুরাপুরি বুঝব না। সেই বোঝাবুঝি পরিষ্কার হলে ‘ডিজিটাল ফ্যাসিবাদ; কিভাবে বাকশালী ফ্যাসিবাদ থেকে আলাদা সেটাও আমরা ভালভাবে বুঝব। (চলবে)\nলেখক : কবি, কলামিস্ট, লেখক, ঔষধশাস্ত্রবিদ, রাজনৈতিক বিশ্লেষক, বুদ্ধিজীবী, সামাজিক ও মানবাধিকার কর্মী এবং পরিবেশবাদী।\n[‘ডিজিটাল ফ্যাসিবাদ’ শিরোনামের ফরহাদ মজহারের প্রতিটি লেখাই পাবলিক ভয়েসের মতামত কলামে প্রকাশিত হবে।]


ভবানীপুরের মাধব চ্যাটার্জি লেনের ফ্ল্যাটে ভাইয়ের মৃতদেহ আগলে ঘরবন্দী ছিলেন দিদি।\nপার্কস্ট্রিটের রবিনসন স্ট্রিট কাণ্ডের ছায়া এবার ভবানীপুরে। ভাইয়ের মৃতদেহকে আগলে একই ফ্ল্যাটে ঘরবন্দী ছিলেন দিদি। পুলিশ সুত্রে জানা গিয়েছে, ভবানীপুরের মাধব চ্যাটার্জি লেনের এক ফ্ল্যাটে কয়েকদিন আগে মৃত এক ব্যক্তির দেহ উদ্ধার হয়। মৃতের নাম শান্তনু দে। মৃতের দিদি মহাশ্বেতা দে ভাইয়ের দেহ আগলে ঘরবন্দি ছিলেন। আজ স্থানীয় কাউন্সিলরের উদ্যোগে উদ্ধার হয় বিকৃত মৃতদেহ।\nস্থানীয় সুত্রে জানা গিয়েছে, গত কয়েকদিন ধরে ওই ফ্ল্যাট থেকে দুর্গন্ধ বের হচ্ছিল। কিন্তু ওই আবাসনের বাসিন্দারা জানিয়েছেন, তাঁরা ফ্ল্যাটে ঢুকতে চাইলেও মহাশ্বেতা দেবী তাঁদের ঢুকতে দিতেন না বলে তাঁদের দাবি। কিন্তু ওই ফ্ল্যাট থেকে ক্রমাগত দুর্গন্ধ বের হওয়ায় একপ্রকার জোর করেই প্রতিবেশীরা ভিতরে ঢোকেন এবং শান্তুনু বাবুর বিকৃত দেহ দেখে পুলিশে খবর দেন। উল্লেখ্য, দিদি এবং ভাই কেউই কোনও উপার্জন করতেন না, তাই লকডাউনের সময় স্থানীয় কাউন্সিলর খাবারদাবার পাঠিয়েছেন বলে জোর করে ঘরে ঢোকেন স্থানীরা। এরপরই উদ্ধার হয় কয়েকদিনের পুরনো মৃতদেহ। দেহ ময়নাতদন্তে পাঠিয়েছে পুলিশ। জানা গিয়েছে, বেশ কিছুদিন ধরে স্নায়ু রোগের সমস্যায় ভুগছিলেন শান্তনু দে। এর থেকেই তাঁর মৃত্যু হয়েছে বলে অনুমান করা হচ্ছে।\n২০১৫ সালে একই ঘটনা ঘটেছিল পার্কস্ট্রীটের রবীনসনস্ট্রীটে। ওই বছরের জুন মাসে রবীনসনস্ট্রীটের এক বাড়ির শৌচাগার থেকে এক ব্যক্তির অগ্নিদগ্ধ মৃতদেহ উদ্ধার করতে গিয়ে পুলিশ জানতে পারে, ওই ব্যক্তির ছেলে পার্থ দে তাঁর দিদির কঙ্কাল আগলে রেখেছেন। এমনকি দিদির কঙ্কালকে খাবরও দেয়।\nআমার সকাল: হার মেনে নিলেন নাড্ডা, কেজরিওয়ালকে অভিনন্দন জানালেন প্রধানমন্ত্রী! ধন্যবাদ স্যার, পাল্টা দিলেন ভাবী মুখ্যমন্ত্রীও\nPosted on ফেব্রুয়ারী 11, 2020 Author aamarsakal\nআমার সকাল: দেশের অর্থনীতি সঙ্কটে, নজর ঘোরাতেই চন্দ্রযান! দেশবাসীর প্রহর গোনার মাঝেই বিস্ফোরক মমতা\nPosted on সেপ্টেম্বর 6, 2019 Author aamarsakal\nনতুন করে রাজ্যে করোনা আক্রান্ত ১১, এই মুহূর্তে মোট আক্রান্ত ৪৯ ।


UK families to earn rewards from government for exercising and eating healthy food | Sangbad Pratidin\nPublished by: Akash Misra | Posted: July 27, 2021 7:58 pm| Updated: July 27, 2021 8:00 pm\nসংবাদ প্রতিদিন ডিজিটাল ডেস্ক: শিরোনাম পড়ে নিশ্চয়ই ভাবছেন এ আবার কেমন নিয়ম। তাও আবার সরকার বেঁধে দিচ্ছে! প্রথমেই বলে রাখি এ খবর কিন্তু একেবারেই বিদেশের। ব্রিটেন সরকার নাকি দেশের মানুষদের জন্য আনতে চলেছে এক নতুন আইন। হ্যাঁ ঠিকই পড়েছেন, দেশের মানুষকে সুস্থ রাখার তাগিদে এরকমই নরম ও মজার আইন আসতে চলেছে ব্রিটেনে।\nব্যাপারটা একটু খোলসা করে বলা যাক, সম্প্রতি ব্রিটেনের সরকার (UK Government) একটি সার্ভে করেছিল গোটা দেশ জুড়ে। সেই সমীক্ষা থেকে পাওয়া তথ্য অনুযায়ী, ব্রিটেনের বেশিরভাগ মানুষই ভুগছেন স্থুলতায়। এর ফলে রোগ প্রতিরোধের ক্ষমতাও কমছে এবং দেশের মানুষ অসুস্থ হচ্ছেন। অনেক ভেবেচিন্তে সরকার এক উপায় বের করলেন।\nসরকার নতুন এক হেলথ স্কিম (Health Scheme) এনেছে। যেখানে বলা হয়েছে, যে পরিবার নিয়মিত শাক-সবজি, ফলমূল খাবেন এবং শরীরচর্চা করবেন তাঁদেরকে পুরস্কার হিসেবে দেওয়া হবে অর্থ। জানা গিয়েছে, ঠিকঠাক নিয়ম মেনে চললে অর্থমূল্য হতে পারে ৭০ ডলার! শুধু তাই নয়, এছাড়াও হেলথ কার্ডে সেই পরিবার পাবেন বিশেষ ছাড়!\nআপনি সত্যিই এই নিয়ম মানছেন কিনা, তা কিন্তু থাকবে সরকারের নজরে! কীভাবে? জানা গিয়েছে, সবজি কেনার সময় প্রত্যেক পরিবারকে নজরে রাখার বিশেষ প্রযুক্তি আনতে চলেছে সরকার। যার সাহায্যে সরকার নজর রাখবে কোন ব্যক্তি সবজি, ফলমূল বেশিমাত্রায় কিনছে আর কোন ব্যক্তি একেবারেই কিনছেন না। এমনকী, এই বিশেষ নিয়ম মানলে মাস শেষে শপিংমলে বিশেষ অফারও নাকি পেতে পারেন দেশের মানুষ! একেই বলে পেটে খেলে পকেটে সয়!\n[আরও পড়ুন: Work From Wedding! বিয়ের আসরে বসেও অফিসের কাজ সামলে Viral নতুন বর]\nরোগ প্রতিরোধের ক্ষমতাও কমছে এবং দেশের মানুষ অসুস্থ হচ্ছেন।\nশপিংমলে বিশেষ অফারও নাকি পেতে পারেন দেশের মানুষ!


- সম্পাদনা পর্ষদ ২৯ মে, ২০২১ ১৮:৫০\nকরোনা সংক্রমণে বলতে গেলে বিপর্যস্ত আমাদের প্রতিবেশি দেশ ভারত। সেই ঢেউ ইতোমধ্যে সীমান্তে আছড়ে পড়তে শুরু করেছে। এতে সীমান্তবর্তী জেলাগুলোর সংক্রমণ এখনও ঊর্ধ্বমুখী। সেখানে সংক্রমণের হার এত বেশি যে, এর ফলে মাত্র দুই সপ্তাহের ব্যবধানে দেশের সংক্রমণের হার ছয় থেকে ১০ শতাংশে উঠে এসেছে।\nচ্যানেল আই অনলাইনের প্রতিবেদনে জানা যায়, চাঁপাইনবাবগঞ্জে সাতজনের শরীরে ভারতীয় ভ্যারিয়েন্ট শনাক্ত হয়েছে। এখন জেলাটিতে কমিউনিটি ট্রান্সমিশন বা স্থানীয় সংক্রমণ শুরু হয়েছে।\nআইইডিসিআর অধ্যাপক ডা. তাহমিনা শিরিন বলেছেন: নতুন যে ১৩ জনের শরীরে করোনাভাইরাসের ওই ধরনটি শনাক্ত হয়েছে তাদের মধ্যে চাঁপাইনবাবগঞ্জের সাতজন। তাদের কারও ভারত ভ্রমণের ইতিহাস নেই। তারা স্থানীয়ভাবে সংক্রমিত হয়েছেন। এ জেলায় সংক্রমণের অবস্থা বিবেচনায় বলাই যায় জেলাটিতে কমিউনিটি ট্রান্সমিশন হয়েছে।\nতিনি বলেন: যত সংক্রমণের হার বৃদ্ধি পাবে, ততই ভাইরাসটি মানুষের মধ্যে প্রবেশ করে তার রূপ পাল্টাবে। শঙ্কার বিষয় হচ্ছে, যতই আমাদের মধ্যে সংক্রমণ ছড়াবে ততই এই পরিবর্তনের মাত্রাও বৃদ্ধি পাবে।\nআইইডিসিআর মহাপরিচালক অধ্যাপক ডা. আবুল বাশার মোহাম্মদ খুরশীদ আলম বলেছেন: আমরা প্রতিদিন খবর নিচ্ছি, রাজশাহী মেডিক্যালে এখন পর্যন্ত তাদের পর্যাপ্ত রোগী সেবা দেওয়ার জন্য সক্ষমতা রয়েছে। রোগীর সংখ্যা যদি বৃদ্ধি পায় তাহলে লকডাউন দেওয়া হবে।\nভারতে নতুন ধরনের এই করোনাভাইরাস কতোটা ভয়াবহ আকার ধারণ করেছে তা আমরা দেখেছি। সেই দুঃসহ অভিজ্ঞতাকে কাজে লাগিয়ে আমাদের আরও কৌশলী ও কঠোর উদ্যোগ গ্রহণ করতে হবে। এজন্য স্থানীয়ভাবে পর্যাপ্ত সরকারী কোয়ারেন্টাইন ও আইসোলেশনে সেন্টার খোলা যেতে পারে। শনাক্তদের নিয়মিত পর্যবেক্ষণ করতে হবে। তারা যেন অন্য জেলায় চলে যেতে না পারে, সেটাও নিশ্চিত করতে হবে। এছাড়া জনগণের সচেতনতারও কোনো বিকল্প নেই। এজন্য সংশ্লিষ্ট সবাইকে যার যার অবস্থান থেকে এগিয়ে আসতে আমরা আহ্বান জানাচ্ছি।


আসিফ নজরুলের স্ট্যাটাস শাশুড়ির বিপক্ষে: তোলপাড়! – BanglaNewsOne\nHome > বিনোদন > আসিফ নজরুলের স্ট্যাটাস শাশুড়ির বিপক্ষে: তোলপাড়!\nআসিফ নজরুলের স্ট্যাটাস শাশুড়ির বিপক্ষে: তোলপাড়!\nby adminx - February 19, 2017\nখ্যাতিমান নির্মাতা মোস্তফা সরয়ার ফারুকীর ‘ডুব’ ছবি নিয়ে বিতর্ক এখন তুঙ্গে। জনপ্রিয় কথাশিল্পী হুমায়ূনপত্নী মেহের আফরোজ শাওন আনুষ্ঠানিকভাবে অভিযোগ তোলায় এ নিয়ে সিনেমাপাড়া ব্যাপক তোলপাড়া চলছে।\nএরই মধ্যে শাশুড়ি মেহের আফরোজ শাওনের বিপক্ষে ফেসবুক স্ট্যাটাস দিয়েছেন আসিফ নজরুল। ফলে এ বিতর্কে নতুন মাত্রা যোগ হয়েছে। আসিফ নজরুলের স্ট্যাটাসটি নিম্নে হুবহু তুলে ধরা হলো-\n‘কেন তথ্য মন্ত্রনালয়? ডুব ছবিতে আপত্তি জানালে জানাতে পারতো সেন্সর বোর্ড। তারা তা জানায়নি। এটি আপাতত আটকে দিয়েছে তথ্য মন্ত্রনালয়। এতে যারা অবাক হচ্ছেন তাদের মনে করিয়ে দিচ্ছি এদেশে কিন্তু এরকমই হচ্ছে অনেক দিন ধরে। এদেশে জাতীয় ক্রিকেট দল ঠিক করে দেন ক্রিকেট বোর্ডের সভাপতি পাপন (করার কথা নির্বাচনী বোর্ডের), ভারতের সাথে পানি বন্টন বিষয়ে কথা বলেন অর্থনৈতিক উপদেষ্টা (বলার কথা পানি মন্ত্রীর), অপরাধী ধরার নির্দেশ দেন প্রধানমন্ত্রী (করার কথা স্বরাষ্ট্রমন্ত্রনালয়ের)। ডুব ছবির প্রদর্শনীর বিষয়ে মন্ত্রনালয়ের আপত্তির নিন্দা করছি।’\nপ্রসঙ্গত, যৌথ প্রযোজনার প্রিভিউ কমিটি সিনেমাটি অনাপত্তিপত্র স্থগিতের পর ‘ডুব’ নিয়ে নতুন বিতর্কের মধ্যে রবিবার নগরীর ধানমন্ডির বাসা ‘দখিনা হাওয়া’য় এক সংবাদ সম্মেলনের আয়োজন করেন শাওন।\nএ সময় পরিচালক ও অভিনেত্রী মেহের আফরোজ শাওন বলেন, ‘ডুব’ সিনেমায় হুমায়ূন আহমেদের জীবনের স্পর্শকাতর ঘটনা নেই, তা নির্মাতা স্পষ্টভাবে কোনো বক্তব্যে জানাননি। হুমায়ূন আহমেদের জীবনের স্পর্শকাতর ঘটনা থাকার যে আশঙ্কা আমি করেছিলাম তা সত্য বলেই মনে হচ্ছে। তবে আমি একজন নির্মাতা হিসেবে চাই না কোনো সিনেমা নিষিদ্ধ হোক। ‘ডুব’ সিনেমাটি বিতর্কিত অংশগুলো সংশোধন করে মুক্তি পেতে পারে।\nতিনি অভিযোগ করেন, আমি তখনই সন্দিহান হয়ে উঠি যখন দেখি একই লোক বিভিন্ন জায়গায় বিভিন্ন কথা বলছেন। এ কারণেই আমি আমার আশঙ্কার কথা জানিয়ে সেন্সরবোর্ডকে চিঠি দিয়েছি।’\nযদি তারা হুমায়ূূনের জীবনী নিয়েই ছবি নির্মাণ করে থাকেন তাহলে অবশ্যই তার পরিবারের অনুমতি নেওয়া উচিত ছিল বলেও মন্তব্য করেন মেহের আফরোজ শাওন।\nসর্বশেষ এ বিতর্ক আবার চাউর হয়ে ওঠে ‘ডুব’ বন্ধে সেন্সরবোর্ডে মেহের আফরোজ শাওনের চিঠি পাঠানোকে কেন্দ্র করে। সম্প্রতি সিনেমাটি সেন্সর বোর্ডে জমা হওয়ার আগেই বোর্ডের কাছে একটি চিঠি পাঠান শওন।\nওই চিঠিতে তিনি উল্লেখ করেন, ‘বিভিন্ন সংবাদমাধ্যম মারফত জানতে পারি ‘ডুব’ সিনেমা জনপ্রিয় কথাসাহিত্যিক হুমায়ূন আহমেদের জীবনী অবলম্বনে তৈরি করা হয়েছে। এতে পরিবারের কারো অনুমতি নেয়া হয়নি। তাই বিষয়টি সেন্সর বোর্ড কর্তৃপক্ষের নজরে নেয়ার অনুরোধ জানাচ্ছি।’\n‘ডুব’ সিনেমার শুটিং অনেক আগেই শেষ হয়েছে। মুক্তির জন্য সব প্রস্তুতিও প্রায় শেষ। এমন অবস্থায় গত বছরের ৪ নভেম্বর ভারতের একটি শীর্ষস্থানীয় বাংলা দৈনিক ‘হুমায়ূন আহমেদের চরিত্রে ইরফান? কিন্তু এত লুকোছাপা কেন’ শিরোনামে প্রকাশিত একটি খবরে পাল্টে যায় দৃশ্যপট। এরপর থেকে বিভিন্ন সংবাদমাধ্যমে উঠে আসে ‘ডুব’ সিনেমাটি হুমায়ূন আহমেদের বায়োপিক।\n‘ডুব’ সিনেমার ইংরেজি নাম ‘নো বেড অব রোজেস’। এতে ইরফান খানের বিপরীতে অভিনয় করেছেন নুসরাত ইমরোজ তিশা। এর মাধ্যমে প্রথম বাংলাদেশের কোনো সিনেমায় অভিনয় করলেন ইরফান খান। এতে আরো অভিনয় করেছেন পার্ণো মিত্র, রোকেয়া প্রাচী, ব্রাত্য বসু ও নাদের চৌধুরী।\nপ্রসঙ্গত, হুমায়ূন আহমেদের প্রথম স্ত্রী গুলতেকিনের ছোট কন্যা শিলা আহমেদকে বিয়ে করেন।\nTagged আসিফ নজরুল আসিফ নজরুলের স্ট্যাটাস শাশুড়ির বিপক্ষে: তোলপাড়\nসাঁকো তৈরি করলো ছাত্রলীগ\n‘ইসলাম সন্ত্রাসের উৎস নয়’ -অ্যাঙ্গেলা মারকেল\nযুব সম্প্রদায়কে নষ্ট করছে সলমন খানের ছবি , অভিযোগ পাক অভিনেত্রীর ..\nযানজট নিরাসনে আরেকটি ১২ কিলোমিটার দীর্ঘ ফ্লাইওভার হচ্ছে ঢাকায়\nপঁয়ত্রিশতম বিসিএসের নন-ক্যাডার পদে নিয়োগ ৩৯৫ জন


সালমানের বোনের বাড়িতে কেলেঙ্কারি কাণ্ড ঘটালেন ক্যাট!\nপরিবর্তন ডেস্ক ৪:২০ অপরাহ্ণ, সেপ্টেম্বর ১৪, ২০১৮\nপ্রত্যেক বছরই ধুমধাম সহকারে সালমান খানের বাড়ির গণেশ পুজোর কথা সকলেরই জানা। তবে গত বছর অর্থাৎ ২০১৭ সাল থেকে সালমানের বাড়ির বদলে সেই পুজো হচ্ছে সালমানের বোন অর্পিতা খান শর্মার বাড়িতে। জানা যাচ্ছে, বোন অর্পিতার ইচ্ছেতেই এই পুজো তার বাড়িতে হচ্ছে। স্বভাবতই এবারও তেমনটাই হল। অর্পিতা খান শর্মার বাড়ির গণেশ পুজোর সেলিব্রেশনে সেখানে হাজির ছিল গোটা খান পরিবার।\nবৃহস্পতিবার রাতে গণেশ পূজার সময় সালমানের মা সলমা খান, সালমানখান, সালমানের ভাই আরবাজ খান, সোহেল খান, অর্পিতা খান শর্মা ও তার স্বামী আয়ুষ শর্মা সকলেই একে একে গণপতি বাপ্পার আরতি করলেন। তবি বিপত্তি হল ক্যাটরিনা কাইফের সময়। কিছু না বুঝেই উল্টোদিকে গণেশের আরতি করতে শুরু করেন ক্যাটরিনা। যদিও পুজোর হৈ হট্টগোলে সে বিষয়টি সেখানে উপস্থিত কেউ না দেখলেও বিষয়টি নেটিজেনদের চোখ এড়ায় নি।\nগণেশ পুজার আরতির ভিডিও সোশ্যাল সাইটে পোস্ট করেছেন সালমানের ভগ্নিপতি অতুল অগ্নিহোত্রী। আর সেই ভিডিও নেটিজেনদের চোখে পড়তে ট্রোল হতে হয়েছে ক্যাটকে।\nএই ভিডিও দেখে টুইটারে একজন লিখেছেন ক্যাটরিনা ভুলভাবে আরতি করছেন, কেউ তো তাকে শিখিয়ে দিন। কেউ আবার লিখেছেন ইনি এখনো জানেননা কীভাবে আরতি করতে হয়? কেউ আবার লিখেছেন, ক্যাটরিনা যদি না জেনে থাকেন ওনার আগে জিজ্ঞাসা করে নেওয়া উচিত ছিল। আবার কারোর মতে ক্যাটরিনার এই কাণ্ড অনেকের ধর্মীয় ভাবাবেগে আঘাত করতে পারে।\nপ্রসঙ্গত, সালমানের 'ভারত' ফিল্মে সালমানের বিপরীতে দেখা যাবে ক্যাটরিনা কাইফকে। পাশাপাশি শাহরুখের সঙ্গে 'জিরো'তে অভিনয় করছেন ক্যাট।


৩ সিটির ভোট যেন প্রশ্নবিদ্ধ না হয় : সিইসি\nজাতীয় নির্বাচনের আগে রাজশাহী, বরিশাল ও সিলেট সিটি করপোরেশন নির্বাচন যেন প্রশ্নবিদ্ধ না হয়, সে বিষয়ে আইনশৃঙ্খলা বাহিনীসহ সংশ্লিষ্টদের সতর্ক করেছেন প্রধান নির্বাচন কমিশনার কে এম নুরুল হুদা। পাশাপাশি ভোটের পরিবেশ ‘ভালো’ রেখে সবার জন্য সমান সুযোগ সৃষ্টির প্রতিশ্রুতিও দিয়েছেন তিনি। গতকাল বৃহস্পতিবার আগারগাঁওয়ে নির্বাচন ভবনে তিন সিটির নির্বাচন নিয়ে আইনশৃঙ্খলা সংক্রান্ত বৈঠক শেষে সাংবাদিকদের প্রশ্নে সিইসি এ কথা বলেন।\nপ্রধান নির্বাচন কমিশনার বলেন, ‘আগামী একাদশ জাতীয় সংসদ নির্বাচনে সংসদের বাইরে থাকা বিরোধী দল বিএনপি অংশ নেবে। বর্তমান কমিশন সবাইকে নিয়ে নির্বাচন করতে প্রস্তুত রয়েছে।\nবিএনপির পক্ষ থেকে বলা হয়েছে, খালেদা জিয়া কারাগারে, এ অবস্থায় দল তাকে ছাড়া জাতীয় নির্বাচনে যাবে না। এ বিষয়ে জানতে চাইলে সিইসি বলেন, ‘এটা (খালেদা জিয়ার মুক্তি) আদালতের বিষয়। তিনি যে কারাগারে, এ বিষয়ে আমাদের নির্বাচন কমিশনের কিছু করার নেই। তবে আমি আশা করি বিএনপি নির্বাচনে আসবে।’\nজাতীয় নির্বাচন সামনে রেখে আওয়ামী লীগ প্রচারে থাকলেও বিএনপি নেই। আবার তারা সভা-সমাবেশের অনুমতি চেয়ে প্রত্যাখ্যাত হচ্ছে একাধিকবার। এই অবস্থায় নির্বাচনে সবার জন্য সমান সুযোগ আছে কি নাÑ এমন প্রশ্নে নুরুল হুদা বলেন, সবার জন্য সমান সুযোগ আছে, এটা থাকবে। পরিবেশ ভালো রয়েছে, থাকবে।\nনির্বাচন ভবনে সিইসির সভাপতিত্বে বৈঠকে নির্বাচন কমিশনার মাহবুব তালুকদার, মো. রফিকুল ইসলাম, ব্রিগেডিয়ার জেনারেল (অব.) শাহাদাৎ হোসেন চৌধুরী, কবিতা খানম, ইসি সচিব, পুলিশের মহাপরিদর্শক জাবেদ পাটোয়ারী, র‌্যাবের মহাপরিচালক বেনজীর আহমেদ ছাড়াও গোয়েন্দা সংস্থা এনএসআই, ডিজিএফআইয়ের প্রধানরা যোগ দেন। বেলা ১১টা থেকে ১টা পর্যন্ত এই বৈঠক শেষে গণমাধ্যম কর্মীদের মুখোমুখি হন সিইসি।\nআইনশৃঙ্খলা বৈঠকের শুরুতেই সিইসি উপস্থিত সবার উদ্দেশে বলেন, ‘এখন থেকে দুই মাসের মধ্যে জাতীয় সংসদ নির্বাচনের তফসিল ঘোষণার প্রক্রিয়ার দিকে যাব। সুতরাং সেই প্রস্তুতির পূর্বকালে এই তিন সিটি নির্বাচন আমাদের নির্বাচন কমিশন, মাঠপর্যায়ে যারা এই নির্বাচন পরিচালনা করবেন এবং এই নির্বাচনে সহায়তাকারী সব কর্মকর্তাসহ সবার জন্য অত্যন্ত গুরুত্বপূর্ণ।’\nএ সময় সিইসি কে এম নুরুল হুদা বলেন, রাজশাহী, সিলেট ও বরিশাল সিটি করপোরেশনের নির্বাচন যাতে সুষ্ঠুভাবে সম্পন্ন করা যায়; সেই নির্দেশনাই আইনশৃঙ্খলা-বিষয়ক সভায় দিয়েছে ইসি। আইনশৃঙ্খলা রক্ষাকারী বাহিনীর কথাও ইসি শুনেছে। সবার আশা, সুষ্ঠুভাবে এই তিন সিটির নির্বাচন করা সম্ভব হবে। বাড়তি কোনো ব্যবস্থা নেওয়ার দরকার হবে না। সিইসি জানান, আইনশৃঙ্খলা বাহিনীর কর্মকর্তারা তাকে জানিয়েছেন, আগামী ৩০ জুলাইয়ের ভোট নিয়ে কোনো রকমের ঝুঁকি বা আশঙ্কা নেই।\nগত ২৬ জুন গাজীপুর ও ১৫ মে খুলনা সিটি করপোরেশন নির্বাচনে ভোটে আইনশৃঙ্খলা বাহিনীর বিরুদ্ধে বিএনপির পক্ষপাতের অভিযোগের বিষয়েও কথা বলেন সিইসি। তিনি বলেন, অভিযোগ আসবে, তবে এটার সত্যতা কতটুকু, সেটা যাচাই করতে হবে।\nগাজীপুর সিটি নির্বাচনে কী হয়েছে, তার তদন্ত করে নির্বাচন কমিশনার মাহবুব তালুকদার কী জানিয়েছেনÑ এমন প্রশ্নের জবাবে সিইসি বলেন, সেই প্রতিবেদন এখনো পায়নি কমিশন। পেলে খতিয়ে দেখা হবে।\nউল্লেখ্য, আগামী ৩০ জুলাই তিন সিটিতে ভোট হবে। এখন চলছে প্রার্থীদের ভোট প্রার্থনা ও প্রচারণা। তবে প্রচারণার শুরুতে আওয়ামী লীগ ও বিএনপির প্রার্থীদের মধ্যে অভিযোগ-পাল্টা অভিযোগ শুরু হয়েছে।


প্রকাশিত: ০৪:৫৩ পিএম, ২৫ নভেম্বর ২০২১\nবৃহস্পতিবার সকালে বাংলাদেশের প্র্যাকটিস কভার করতে গিয়ে বেশিরভাগ সাংবাদিকের চোখ আটকে গেলো সবে দলে ডাক পাওয়া মাহমুদুল হাসান জয়ের দিকে। তাকে নিয়ে ব্যাটিং কোচ অ্যাশওয়েল প্রিন্সের সে কী ব্যস্ততা! প্রায় দুই ঘন্টার বেশি সময় ধরে মাহমুদুল জয়ের সঙ্গে কাজ করলেন বাংলাদেশের ব্যাটিং কোচ।\nযা দেখে স্বাভাবিকভাবেই যে কেউ ধরে নেবেন, শুক্রবার (২৬ নভেম্বর) নির্ঘাত টেস্ট অভিষেক হচ্ছে জাতীয় ক্রিকেট লিগে বিভাগের হয়ে খেলা এ তরুণ উইলোবাজের। সত্যিই তার অভিষেক হবে? যদি জয়ের টেস্ট ক্যারিয়ার শুরু হয় শুক্রবার তাহলে চট্টগ্রামের ছেলে ইয়াসির আলি রাব্বির কী হবে?\nআরও একবার দলের সঙ্গে থাকা, টিম হোটেল, টিম বাস, ড্রেসিংরুম ও ডাগআউট শেয়ার করাই সার হবে ইয়াসির আলি? এবারও জহুর আহমেদ চৌধুরী স্টেডিয়ামে পানি-গ্লাভস নিয়ে মাঠে ঢোকা এবং বদলি ফিল্ডার হিসেবে ব্যাকআপ করেই কাটবে সামনের পাঁচটি দিন?\nগত জুলাইয়ে জিম্বাবুয়েতে খেলা শেষ টেস্টের একাদশ থেকে দলে নেই তিনজন সাকিব আল হাসান, মাহমুদউল্লাহ রিয়াদ ও তাসকিন আহমেদ। এই তিনজনের জায়গায় খেলবেন কারা? সাকিবকে 'রিপ্লেস' করতে হলে এমনিতেও দুজন দরকার; একজন ব্যাটার ও আরেকজন স্পিনার।\nরিয়াদের জায়গায়ও একজন জেনুইন মিডলঅর্ডার ব্যাটারের অন্তর্ভুক্তি জরুরি। তাদের জায়গায় তাহলে কারা খেলবেন? এ প্রশ্নের উত্তর খুঁজে বের করার আগে সর্বপ্রথম খুঁটিয়ে দেখতে হবে ৯ মাস আগে ফেব্রুয়ারিতে এই জহুর আহমেদ চৌধুরী স্টেডিয়ামে মুমিনুল বাহিনীর টিম কম্বিনেশন কী ছিল?\nচলতি বছর ফেব্রুয়ারিতে ওয়েস্ট ইন্ডিজের বিপক্ষে বাংলাদেশ মাঠে নেমেছিল সাত ব্যাটার (তামিম, সাদমান, শান্ত, মুমিনুল, মুশফিক, সাকিব ও লিটন দাস), চার স্পিনার (সাকিব, তাইজুল, মেহেদি মিরাজ ও নাইম হাসান) আর একজন মাত্র পেসার (মোস্তাফিজ) নিয়ে।\nসেই একাদশের তিনজন তামিম, সাকিব আর মোস্তাফিজুর রহমান এবার প্রথম টেস্টে নেই। গত জুলাইয়ে তামিম না থাকায় জিম্বাবুয়ের সঙ্গে হারারে স্পোর্টস ক্লাব মাঠে তার বদলে খেলেছেন সাইফ হাসান। পেসার হিসেবে ছিলেন তাসকিন ও এবাদত।\nকাজেই টি-টোয়েন্টি সিরিজের দুই ম্যাচে চরম খারাপ পারফরম করলেও প্রথা মেনে দল সাজালে সাইফের এ টেস্টেও একাদশে থাকার কথা। হয়তো সাদমানের সঙ্গে ওপেনও করতে পারেন সাইফ। তারপর তিন, চার ও পাঁচ মোটামুটি নিশ্চিত; বাঁহাতি নাজমুল হোসেন শান্ত, অধিনায়ক মুমিনুল হক ও মুশফিকুর রহিম।\nএরপর আছেন লিটন দাস। এখন দেখার বিষয় সাত নম্বরে কাকে খেলানো হবে? সেটা কি ইয়াসির আলী রাব্বি? নাকি নুরুল হাসান সোহান? লিটনও স্পেশালিস্ট কিপার, তারপরও শ্রেয়তর অপশন সোহান। সাতজন পুরোদস্তুর ব্যাটার খেলানোর চিন্তা থাকলে এবার হয়তো ভাগ্যের চাঁকা খুলে যেতে পারে ইয়াসির রাব্বির।\nফেব্রুয়ারিতে ওয়েস্ট ইন্ডিজের সঙ্গে একাদশের গঠনশৈলির সঙ্গে মিল রেখে একাদশ সাজালে আট নম্বর পারফরমার হিসেবে অটো চয়েজ হবেন মেহেদি হাসান মিরাজ। তিন মাস আগে জিম্বাবুয়ের বিপক্ষে শেষ টেস্টেও (৫/৮২ ও ৪/৬৬) ৯ উইকেট শিকারি মিরাজ। কাজেই তার বাদ পড়ার কোনো কারণ নেই।\nবাকি তিন পজিশনে কাদের খেলানো হবে? দুজন পেসার? নাকি দুই স্পিনার? সেটাই দেখার। ফেব্রুয়ারিতে এক পেসার ফর্মুলা কাজে দেয়নি, ৩৯৫ রানও ডিফেন্ডে করা যায়নি। একজন পেসারের অভাব অনুভূত হয়েছে।\nকাজেই ধরে নেয়া হচ্ছে, এবার এক পেসার ফর্মুলা থেকে সরে দুই পেসার নিয়ে মাঠে নামতে পারে বাংলাদেশ। যেহেতু তাসকিন, মোস্তাফিজ আর শরিফুল কেউই নেই; তাই এবাদতের সঙ্গে হয় আবু জায়েদ রাহি, না হয় তরুণ রেজাউর রহমান রাজার একজনকে খেলানোর সম্ভাবনা বেশি।\nসাকিব নেই একমাত্র বাঁহাতি স্পিন অপশন হিসেবে অনিবার্যভাবেই বাঁহাতি স্পিনার তাইজুল ইসলামের। তাহলে কী দাঁড়ালো? যত কথাবার্তাই হোক না কেন, ঘুরেফিরে সেই আগের সাত ব্যাটার ফর্মলা বহাল থাকবে।\nযেহেতু সাকিব নেই, তাই চার স্পিনার খেলানোর প্রশ্নই আসে না। চারের বদলে তিন স্পিনার ফর্মুলা নাকি সমান দুজন করে পেসার-স্পিনার খেলানো হবে?- সেটাই দেখার। ঘুরে ফিরে দুইটি জায়গায়ই নতুনের দেখা মিলতে পারে। ওপরে সাইফের বদলে মাহমুদুল জয় আর সাত নম্বরে ইয়াসির আলী রাব্বি। দেখা যাক কাল কার ভাগ্য খোলে?


দৈনিক পূর্বকোণ | বাংলাদেশে আধুনিক সংবাদপত্রের পথিকৃৎ হাইকোর্টের নির্দেশে স্থগিত সিলেট-৩ আসনের উপনির্বাচন | দৈনিক পূর্বকোণ\n২৬ জুলাই, ২০২১ | ১:৫২ অপরাহ্ণ\nহাইকোর্টের নির্দেশে স্থগিত সিলেট-৩ আসনের উপনির্বাচন\nআগামী ২৮ জুলাই অনুষ্ঠেয় জাতীয় সংসদের সিলেট-৩ আসনের উপনির্বাচনে ভোটগ্রহণ ৫ আগস্ট পর্যন্ত স্থগিত করেছেন হাইকোর্ট ।\nসোমবার (২৬ জুলাই) বিচারপতি এম ইনায়েতুর রহিমের একক ভার্চ্যুয়াল বেঞ্চ এ আদেশ দেন।\nআদালতে আবেদনের পক্ষে ছিলেন আইনজীবী মোহাম্মদ শিশির মনির। রাষ্ট্রপক্ষে ছিলেন অ্যাটর্নি জেনারেল এ এম আমিন উদ্দিন, ডেপুটি অ্যাটর্নি জেনারেল সমরেন্দ্র নাথ বিশ্বাস ও বিপুল বাগমার।\nকরোনাভাইরাসের সংক্রমণ বৃদ্ধি বিবেচনায় নিয়ে এ উপনির্বাচনে ভোটগ্রহণ স্থগিত চেয়ে স্থানীয় সাতজন বাসিন্দা এবং ছয়জন আইনজীবী এ রিট আবেদন করেন।\nআবেদনকারী আইনজীবীরা হলেন- মুজাহিদুল ইসলাম, আল-রেজা মো. আমির, মো. জোবায়দুর রহমান, মো. জহিরুল ইসলাম , মিসবাহ উদ্দিন এবং মুস্তাফিজুর রহমান।\nবাসিন্দারা হলেন- সালেহ আহমদ, ফয়েজ আহমদ, বাবরু মিয়া, শিপন আহমদ, আব্দুল আলীম, তারিস মিয়া ও রিপন আহমেদ।\nএর আগে রবিবার (২৫ জুলাই) সিলেট-৩ আসনের উপ-নির্বাচন স্থগিত করতে লিগ্যাল নোটিশ পাঠানো হয়। ওইদিন প্রধান নির্বাচন কমিশনারকে সুপ্রিম কোর্টের ৫ আইনজীবীর পক্ষে অ্যাডভোকেট মোহাম্মদ শিশির মনির এ নোটিশ পাঠান।\nনোটিশ প্রেরণকারী ৫ আইনজীবী হলেন- অ্যাডভোকেট মো. মুজাহিদুল ইসলাম, আল-রেজা মো. আমির, মো. জোবায়দুর রহমান, মো. জহিরুল ইসলাম ও মুস্তাফিজুর রহমান।\nনেটিশে বলা হয়, গত ১১ মার্চ সংসদ সদস্য মাহমুদ উস সামাদ চৌধুরীর মৃত্যুতে সিলেট-৩ আসনটি শূন্য হয়। ১৫ মার্চ নির্বাচন কমিশন এক বিজ্ঞপ্তিতে ওই আসন শূন্য ঘোষণা করে। ২৯ এপ্রিল নির্বাচন কমিশনের প্রজ্ঞাপন বলা হয়, সংবিধান অনুযায়ী ৮ জুনের মধ্যে নির্বাচন অনুষ্ঠানের বিধান রয়েছে। কিন্তু দৈবদুর্বিপাকের কারণে তা সম্ভব না হওয়ায় সংবিধান অনুযায়ী আরো ৯০ দিন সময় বাড়িয়ে নেওয়ার সুযোগ পায় ইসি। এরপর গত ২ জুন ওই উপনির্বাচনের তফসিল ঘোষণা করা হয়। এ তফসিলে ১৪ জুলাই ভোটগ্রহণের দিন নির্ধারণ করা হয়। পরে ইসি ১৫ জুন তারিখ পরিবর্তন করে ভোটগ্রহণের দিন নির্ধারণ করে ২৮ জুলাই।\nনোটিশে আরও বলা হয়েছে, দৈবদুর্বিপাকের কারণে সংবিধান অনুযায়ী সিলেটের এ উপনির্বাচন অনুষ্ঠানের সময়সীমা ৭ সেপ্টেম্বর পর্যন্ত। তাই ২৮ জুলাই অনুষ্ঠেয় উপনির্বাচন স্থগিত করা যাবে না-এ বক্তব্য আইনের সঠিক ব্যাখ্যা নয়। ইসির উচিত চলমান করোনাভাইরাস সংক্রমণ বৃদ্ধি বিবেচনায় নিয়ে ‘লকডাউনে’র সময়ে নির্বাচন অনুষ্ঠানের আয়োজন না করা এবং ৭ সেপ্টেম্বরের মধ্যে অন্য যে কোনো সময়ে ভোটগ্রহণের দিন নির্ধারণ করা। তিন লাখ ৫২ হাজার ভোটারের এ নির্বাচন অনুষ্ঠান সরকারের বর্তমান ‘লকডাউন’ নীতিরও বিরোধী।\nThe Post Viewed By: 209 People


আনোয়ারুল হক আনোয়ার: আগামী পাঁচ বছরের মধ্যে তেল সমৃদ্ধ সৌদি আরব দেউলিয়া হতে পারে। এটা আন্তর্জাতিক বিভিন্ন সংস্থা এবং অর্থনৈতিক বিশেষজ্ঞদের অভিমত। তেলের মূল্য হ্রাস করায় গত কয়েক মাসে দেশটি ১০ হাজার কোটি ডলারের আর্থিক ক্ষতির সম্মুখীন হয়। এছাড়া আঞ্চলিক সংঘাত এবং অতিরিক্ত ব্যয়ের কারণে সৌদি আরবে চলতি বছর বাজেট ঘাটতির পরিমাণ ২১.৬ শতাংশ। ফলে আগামী ২০২০ সালের মধ্যে দেশটি দেউলিয়া হবে। দেশটির মোট রাজস্ব আয়ের ৮০% আসে তেল রফতানী খাতে। কিন্তু তেলের মূল্য হ্রাসের ফলে রাজস্ব আয় কমেছে আশংকাজনকভাবে।\nপরিচিতি : এশিয়ার সবচেয়ে বড় আরব দেশ সৌদি আরব। ওহাবী মতাদর্শে বিশ্বাসী আবদুল আজিজ ইবনে সৌদ ১৯৩২ সালের ২৩ সেপ্টেম্বর সাম্রাজ্যবাদী ব্রিটিশ সরকারের অনুমতি নিয়ে হিজাজের নাম পরিবর্তন করে নিজ বংশের নাম অনুযায়ী এই বিশাল আরব ভূখণ্ডের নাম রাখে সৌদি আরব। রাজতান্ত্রিক পদ্ধতিতে দেশ শাসিত হয়। তাই রাজনৈতিক দলের কর্মকাণ্ড কিংবা নির্বাচনের কোনো ব্যবস্থা নেই দেশটিতে। আয়তন ২১ লাখ ৫০ হাজার বর্গকিলোমিটার। জনসংখ্যা দুই কোটি ৮০ লাখ। দেশটির উত্তরে জর্ডান ও ইরাক, উত্তর-পূর্বে কুয়েত, পূর্বে কাতার, বাহরাইন, সংযুক্ত আরব আমিরাত ও ওমান, দক্ষিণ-পূর্বে ইয়েমেন অবিস্থত। দেশের অধিকাংশ এলাকা মরুভূমি। মাথাপিছু আয় ১৬ হাজার ৭৮০ ডলার। রাজতান্ত্রিক পদ্ধতিতে দেশটি পরিচালিত হয়। রাজ পরিবারের সদস্যদের দ্বারা পরিচালিত সরকারের জবাবদিহিতা না থাকায় দেশের জনগণ কিছুই জানতে পারে না। দেশের আয়-ব্যয় সবকিছু অন্ধকারে থেকে যায়।\nঅর্থনৈতিক মন্দার কারণ: সৌদি আরবের রাজস্ব ঘাটতির বেশ কয়েকটি সুনির্দিষ্ট কারণ রয়েছে। রাজপরিবারের সকল সদস্যের যাবতীয় খরচাপাতি রাজকোষ থেকে দেয়া হয়। সরকারের জবাবদিহিতা না থাকায় রাষ্ট্রীয় সম্পদের হিসাব জনসাধারণ কখনো জানতে পারে না। সৌদি যুবরাজদের রাজকীয় বিদেশ সফরের ব্যয়ভার রাষ্ট্রভাণ্ডার বহন করে থাকে। দেশের অভ্যন্তরে এমন অনেক অপ্রয়োজনীয় প্রকল্প রয়েছে যেগুলোর জন্য প্রতিবছর সরকারকে কোটি কোটি ডলার ব্যয় করতে হয়। সৌদি আরব রক্ষার নামে দেশটিতে কয়েকটি মার্কিন সামরিক ঘাঁটি রয়েছে। এগুলোর ব্যয়ভার সরকারকে বহন করতে হয়। গত পাঁচ বছর সৌদি আরব পশ্চিমা দেশ থেকে অন্তত ১০ হাজার কোটি ডলারের যুদ্ধ সামগ্রী ক্রয় করে এবং তিন হাজার কোটি ডলারের অস্ত্রশস্ত্র ক্রয়ের ফরমায়েশ দেয়া আছে। সিরিয়া যুদ্ধে বিদ্রোহীদের প্রশিক্ষণ, অস্ত্রশস্ত্র ক্রয় এবং তাদের আশ্রয়দাতা দেশগুলোকে শত শত কোটি ডলার দিয়ে আসছে দেশটি। মিশরের প্রথম নির্বাচিত গণতান্ত্রিক সরকারকে উৎখাতের জন্য সৌদি আরব দেশটির সামরিক জান্তা ও বর্তমান প্রেসিডেন্ট জেনারেল আবদুল ফাত্তাহ সিসিকে কয়েকশ কোটি ডলার প্রদান করে। নির্বাচিত প্রেসিডেন্ট ড. মুরসির পতনের পর বখশিশ হিসেবে সিসি সরকারকে নগদ তিনশ কোটি ডলার এবং চারশ কোটি ডলারের তেল সরবরাহ করে। এছাড়া আগামী তিন বছর আরো ১২শ কোটি ডলার সাহায্য প্রদানের অঙ্গীকার প্রদান করা হয়। ইয়েমেনে একতরফা যুদ্ধে জড়িয়ে সৌদি আরব এখন অর্থনৈতিকভাবে দিশেহারা। যুদ্ধে সৌদি বাহিনীর দুটি যুদ্ধজাহাজ, বোমারু বিমান, অত্যাধুনিক হেলিকপ্টার, ট্যাঙ্ক, সাঁজোয়া যান ধ্বংস হওয়া ছাড়াও ঊর্ধ্বতন কয়েকজন সামরিক অফিসার ও কয়েক শতাধিক সেনা নিহত হয়েছে। অপরদিকে সৌদি সামরিক জোটের মাধ্যমে যেসব দেশ ইয়েমেনে যুদ্ধ করছে সেসব দেশকে শত শত কোটি ডলার প্রদান করতে হচ্ছে। সর্বশেষ পশ্চিমাদের ফাঁদে পড়ে সৌদি আরব একতরফাভাবে তেলের মূল্য হ্রাস করে নিজেদের সর্বনাশ ডেকে এনেছে।\nউল্লেখ্য, সৌদি আরব মধ্যপ্রাচ্যে একমাত্র ইরানকে তার প্রধান শত্রু মনে করে। ইরানকে উদ্দেশ করে সৌদি আরব গত পাঁচ বছর কয়েক হাজার কোটি ডলারের সমরাস্ত্র ক্রয় করে। ইয়েমেন যুদ্ধে আনসারুল্লাহ গণবিপ্লবী বাহিনীসহ প্রতিরোধ যোদ্ধাদের ইরান সহায়তা প্রদান করছে। সিরিয়ায় বাসার আল আসাদ সরকারকে সমর্থন দিচ্ছে ইরান। অপরদিকে সৌদি আরব ইয়েমেনের পলাতক সাবেক প্রেসিডেন্ট মনসুর হাদি এবং সিরিয়ায় বিদ্রোহীদের সহযোগিতা করছে। এছাড়া, রাশিয়া ও ইরানের বৈদেশিক নীতিকে অর্থাৎ ইয়েমেনের প্রতিরোধ যোদ্ধাবাহিনী এবং সিরিয়ার বাসার আল আসাদকে সমর্থন দিচ্ছে। এতে সৌদি সরকার ও তার পশ্চিমা কয়েকটি মিত্র ইরান ও রাশিয়ার উপর ভীষণ ক্ষুব্ধ হয়। তেল-গ্যাস রফতানীনির্ভর ইরান ও রাশিয়াকে অর্থনৈতিকভাবে ‘শায়েস্তা’ করার জন্য অবশেষে সৌদি আরব অপ্রত্যাশিতভাবে তেলের মূল্য হ্রাস করে নিজের ফাঁদে নিজেই ধরা খেয়েছে। সিরিয়া যুদ্ধে বিদ্রোহী বাহিনীর পেছনে সৌদি আরব প্রতিমাসে কমপক্ষে পাঁচশ কোটি ডলার ব্যয় করছে। এরমধ্যে বিদ্রোহীদের প্রশিক্ষণ, অস্ত্রশস্ত্র, খাকা, খাওয়া, বেতন প্রদান ছাড়াও বাশার বিরোধী তুরস্ক, ইসরাইল ও জর্ডানকে অর্থ সরবরাহ করে আসছে। ইয়েমেন যুদ্ধে প্রতিদিন সৌদি আরবের বিপূল অর্থ ব্যয় হচ্ছে। অর্থাৎ অন্য দেশে অযথা হস্তক্ষেপ করতে গিয়ে সৌদি আরব এখন নিজেই অর্থনৈতিকভাবে দেউলিয়া হবার পথে।\nঅর্থনৈতিক মন্দা নিরসনে সৌদি সরকারকে যেসব পদক্ষেপ নিতে হবে :\n১. সৌদি আরবের উচিত হবে ইয়েমেনে একতরফা যুদ্ধ বন্ধ করে দেশটির ভাগ্য সে দেশের জনগণের ওপর ছেড়ে দেয়া। এতে দেশটির বিপুল অর্থের সাশ্রয় ঘটবে।\n২. ইরানের ভয়ে ভীত না হয়ে বন্ধুত্বসূলভ আচরণের মাধ্যমে দেশটির সঙ্গে সম্পর্ক গড়ে তোলা। এতে বিপুল পরিমাণ অস্ত্রশস্ত্র ক্রয় বন্ধ হবার পাশাপাশি মার্কিন ঘাঁটির ব্যয়বহন রোধ করা যাবে।\n৩. সিরিয়া ইস্যুতে বিভিন্ন গোষ্ঠীর পেছনে অহেতুক অর্থ ব্যয় না করে ওআইসি কিংবা অন্য কোনো আন্তর্জাতিক সংস্থার মাধ্যমে সিরিয়া সংকট রাজনৈতিকভাবে সূরাহা করা হলে একদিকে মধ্যপ্রাচ্যে শান্তি প্রতিষ্ঠিত হবে অপরদিকে সৌদি আরবের বিপুল অর্থের অপচয় রোধ হবে।#\nলেখক : সিনিয়র সাংবাদিক ও আন্তর্জাতিক গবেষক\nএই ক্যাটাগরিতে আরো: « কানাডার নির্বাচনে নারী ও নিকাব নিয়ে বিতর্ক, জয়ী জনগণ সাম্রাজ্যবাদ-বিরোধী দিবস ও মার্কিন ‘গুপ্তচরবৃত্তির আখড়া’ দখলের বার্ষিকী »


মোবাইলে ইন্টারনেটের নির্দিষ্ট ডাটা প্যাকেজের মেয়াদ শেষ হওয়ার পর অব্যবহৃত ডাটা ফেরত দেয়ার নির্দেশনা থাকলেও তা নিয়ে ভোগান্তিতে পড়ার অভিযোগ করেছেন ভোক্তারা।\nতারা বলছেন, কিছু কিছু ক্ষেত্রে ডাটা ফেরত পেলেও এ নিয়ে জটিলতা কাটছে না। বেশিরভাগ ক্ষেত্রেই অব্যবহৃত ডাটা ফেরত পাচ্ছেন না তারা।\nগত মাসের শুরুর দিকে বাংলাদেশের ডাক ও টেলিযোগাযোগ মন্ত্রী মোস্তফা জব্বার মেয়াদ শেষ হওয়ার পর অব্যবহৃত ডাটা গ্রাহকদের ফেরত দেওয়ার নির্দেশ দেন। সেই নির্দেশনার পর মোবাইল অপারেটর কোম্পানিগুলো ডাটা ফেরত দিতে শুরু করার কথা জানায়।\nতবে ভোক্তারা অভিযোগ করছেন, এই ব্যবস্থার মধ্যে নানা ফাঁক-ফোঁকর রয়ে গেছে।\nবাংলাদেশের টেলিযোগাযোগ নিয়ন্ত্রক সংস্থা বিটিআরসির গত মার্চ মাসে প্রকাশিত তথ্য অনুযায়ী, দেশে মোবাইল ফোনে ইন্টারনেট ব্যবহারকারীর সংখ্যা ১০ কোটি ৬৩ লাখ ৩০ হাজার।\nডাটা ফেরত দেয়ার ক্ষেত্রে মোবাইল ফোন অপারেটর কোম্পানিগুলো কিছু পদ্ধতি অনুসরণ করে থাকে।\nএর মধ্যে রয়েছে, যে প্যাকেজের আওতায় ডাটা অব্যবহৃত থেকে যায়, গ্রাহক যদি পরবর্তীতে সেই একই প্যাকেজ কেনেন - তাহলে নতুন প্যাকেজটির সাথে আগের অব্যবহৃত ডাটা ফেরত দেয়া হয়।\nতবে এক্ষেত্রে শর্ত হচ্ছে আগের প্যাকেজটির মেয়াদ কিছুটা বাকি থাকতে হবে এবং গ্রাহক অন্য প্যাকেজ কিনলে তিনি আর আগের ডাটা ফেরত পাবেন না।\nগ্রাহকদের অব্যবহৃত ডাটা ফেরত দেয়ার বিষয়ে একই ধরণের কথা জানিয়েছে দেশের শীর্ষ স্থানীয় মোবাইল অপারেটর কোম্পানি গ্রামীণফোন।\nপ্রতিষ্ঠানটির অ্যাক্টিং হেড অব করপোরেট অ্যাফেয়ার্স হোসেন সাদাত বলেন, গ্রামীণফোন গ্রাহকরা মেয়াদ থাকা অবস্থায় একই প্যাকেজ কিনলে আগের প্যাকেজের ডাটা পরবর্তী প্যাকেজের সাথে পেয়ে থাকেন।\nতিনি বলেন, অব্যবহৃত ইন্টারনেট বিষয়ে বিটিআরসির একটি নির্দিষ্ট গাইডলাইন রয়েছে এবং গ্রামীণফোন সেটি সম্পূর্ণরূপে মেনে চলছে।\nতবে প্যাকেজের মেয়াদ শেষ হয়ে গেলে কিংবা একই প্যাকেজ না কিনে অন্য কোন নতুন প্যাকেজ কিনলে সে ডাটা ফেরত দেয়া হয় কিনা, বা না হলে তার কারণ কী, সে বিষয়ে কোন মন্তব্য করেনি প্রতিষ্ঠানটি।\nমি. সিদ্দিকী বলেন, টাকা এবং দিন- এই দুই ধরণের মেয়াদেই ইন্টারনেট প্যাকেজ কিনে থাকেন তিনি। তবে বাসা এবং তার কর্মক্ষেত্রে ব্রডব্যান্ড ইন্টারনেট ব্যবহার করার কারণে প্রায় সব সময়ই মোবাইলের ইন্টারনেট প্যাকেজের অনেক ডাটা অব্যবহৃত থাকলেও মেয়াদ শেষ হয়ে যায়।\nতিনি বলেন, ইন্টারনেট প্যাকেজের মেয়াদ কখন শেষ হবে সে বিষয়টি মনে না থাকার কারণে বেশিরভাগ সময়েই ডাটা অব্যবহৃত থেকে যায়।\n‘আপনি যদি সাত দিন মেয়াদের একটা প্যাকেজ কেনেন, আর ছয় দিনের দিন আপনি যদি একই প্যাকেজ কেনেন, তাহলে আগের প্যাকেজের অব্যবহৃত ডাটা ফেরত পাবেন। কিন্তু আমার তো মেসেজ আসার আগে মনেই থাকে না যে, আমার মেয়াদ কবে শেষ হবে।’\nতিনি বলেন, ‘আর এ কারণেই ডাটা থাকলেও কোন কাজে লাগে না।’\nএকই ধরণের কথা জানান, স্কুল শিক্ষিকা ফেন্সি দত্তও। তিনি বলেন, দুটি আলাদা মোবাইল অপারেটর কোম্পানির ইন্টারনেট সেবা ব্যবহার করেন তিনি।\nসেক্ষেত্রে একটি কোম্পানির ডাটা শেষ হয়ে গেলে আরেকটা ব্যবহার করতে থাকেন। যার কারণে কখনোই মেয়াদ শেষ হওয়ার আগে প্যাকেজ কেনা হয় না। আর এ জন্যই অব্যবহৃত ডাটা ফেরত পান না তিনি।\nসেই সাথে এক ধরণের প্যাকেজ তিনি সবসময় কেনেন না বলেও জানান। যখন যে ইন্টারনেট প্যাকেজের অফার বেশি সুবিধাজনক মনে হয়, সেটিই কিনে থাকেন মিস দত্ত।\nমি. আহমেদ বলেন, ‘একজন গ্রাহক খাতা-কলম নিয়ে ঘোরে না যে সে কী ডাটা কিনেছে, সেটার তারিখ কত, মেয়াদ শেষ হচ্ছে কখন, আবার ওই ধরণের প্যাকেজ সে রিচার্জ করবে।’\nএসব কারণে গ্রাহকরা অনেক সময় একই প্যাকেজ কিনতে পারেন না। আবার একই প্যাকেজ কিনলেও যে মেয়াদ থাকে তাতে সব ডাটা ব্যবহার করা সম্ভব হয়না।\n‘অর্থাৎ অব্যবহৃত ডাটা অব্যবহৃতই থেকে গেলো। এটা একটা শুভঙ্করের ফাঁকি দেয়ার জন্যই এধরণের একটা সিস্টেম করা হয়েছে,’ অভিযোগ করে বলেন মি. আহমেদ।\nযেকোনো প্যাকেজের ক্ষেত্রেই যদি আগের ডাটা ফেরত দেয়া হতো তাহলেও গ্রাহকরা এই সমস্যার এক ধরণের সমাধান পেতেন বলে মনে করেন তিনি।\nতিনি বলেন, মাঝখানে মোবাইল অপারেটর কোম্পানিগুলো নিজেদের ইচ্ছামতো এই সুবিধা বন্ধ করে দেয়। আর এ কারণেই তিনি এটি আবার চালু করার নির্দেশনা দেয়া হয়।\nমন্ত্রী বলেন, ‘আমরা এদের প্যাকেজ নিয়েও অনেক কোয়েশ্চেনের(প্রশ্নের) মধ্যে আছি। এদের একেক জনের প্যাকেজ আছে প্রায় আড়াইশর মতো।’\nমি. জব্বার বলেন, একজন সাধারণ মানুষের পক্ষে এই আড়াইশ প্যাকেজ থেকে ফাঁক-ফোঁকর বের করা একটা কঠিনতম লড়াই। এছাড়া ইন্টারনেট প্যাকেজের দাম নিয়েও ভাবা হচ্ছে।\n‘তারা কিনে ব্যান্ডউইথ, বিক্রি করে ডাটা, এর মধ্যে ইচ্ছামতো প্যাকেজ বানায়। এবং এই যে ইচ্ছামতো কীর্তি-কাণ্ডটা করে, সেটা দেখার জন্যই বিটিআরসিকে নির্দেশ দেয়া হয়েছে।’\nমন্ত্রী জানান, দেশে মোবাইল ইন্টারনেট ডাটা নিয়ে যে অবস্থার তৈরি হয়েছে সেটিকে সুশৃঙ্খল অবস্থায় ফিরিয়ে আনতে বিটিআরসিকে এ বিষয়ে একটি কমিটি গঠন করে দেয়া হয়েছে।\nযত দ্রুত সময়ের মধ্যে সম্ভব এই কমিটির সুপারিশ অনুযায়ী ব্যবস্থা নেয়া হবে বলেও জানান মি. জব্বার। সূত্র: বিবিসি বাংলা


'হোম কোয়ারেন্টিন' না মানায় ৬ প্রবাসীকে জরিমানা | প্রথম আলো\n'হোম কোয়ারেন্টিন' না মানায় ৬ প্রবাসীকে জরিমানা\nআপডেট: ১৬ এপ্রিল ২০২০, ১১:০১\nবিদেশ থেকে এসে ‘হোম কোয়ারেন্টিনে’ থাকার সরকারি নির্দেশ অমান্য করায় তিন জেলায় ছয় প্রবাসীকে জরিমানা করা হয়েছে। এর মধ্যে কক্সবাজারে আজ বৃহস্পতিবার একজনকে এবং গতকাল বুধবার বরিশালে দুজনকে ও ভোলায় দুজনকে জরিমানা করা হয়।\nকক্সবাজার: আমাদের চকরিয়া প্রতিনিধি জানান, জেলার চকরিয়া পৌরশহরে সরকারি নির্দেশনা না মানায় মালয়েশিয়া ফেরত এক যুবককে (২৮) ১০ হাজার টাকা জরিমানা করা হয়েছে। আজ সকালে চকরিয়া উপজেলার সহকারী কমিশনার (ভূমি) ও নির্বাহী ম্যাজিস্ট্রেট মো. তানভীর হোসেন ভ্রাম্যমাণ আদালত বসিয়ে এ জরিমানা করেন। তিনি বলেন, ওই যুবক ১৭ মার্চ মালয়েশিয়া থেকে দেশে ফিরে আসে। তিনি হোম কোয়ারেন্টিনে না থেকে বাইরে ঘোরাফেরা করছিলেন। খবর পেয়ে তাঁর বাড়িতে গিয়ে এই অভিযোগের সত্যতা পাওয়ায় জরিমানা করা হয়।\nবরিশাল: নির্বাহী ম্যাজিস্ট্রেট মো. জিয়াউর রহমান গতকাল রাতে ভ্রাম্যমাণ আদালত পরিচালনা করে মুলাদি উপজেলায় দুই প্রবাসীকে ৫ হাজার টাকা করে মোট ১০ হাজার টাকা জরিমানা করেন। তিনি বলেন, জেলার বিভিন্ন উপজেলায় সুনির্দিষ্ট অভিযোগের ভিত্তিতে বিদেশফেরত ব্যক্তিদের বাড়িতে অভিযান চালানো হয়। এ সময় মুলাদি উপজেলায় দুজনকে জরিমানা করা হয়।\nভোলা: তিন প্রবাসী ‘হোম কোয়ারেন্টিনে’ না থেকে বাইরে অবাধে চলাফেরা করায় গতকাল তাদের জরিমানা করেছেন ভ্রাম্যমাণ আদালত। তিন প্রবাসীকে মোট ২০ হাজার টাকা জরিমানা করা হয়। ভোলার জেলা প্রশাসক মোহাম্মদ মাসুদ আলম ছিদ্দিক বলেন, গতকাল রাতে ভোলার চরফ্যাশন উপজেলায় সরকারি নির্দেশনা উপেক্ষা করে বাইরে ঘোরাফেরার দায়ে দুজনকে ১৫ হাজার টাকা জরিমানা করা হয়। তাদের একজন সৌদি আরব প্রবাসী, অন্যজন কুয়েত প্রবাসী। এ ছাড়া একই অপরাধে সদর উপজেলার এক প্রবাসীকে ৫ হাজার টাকা জরিমানা করা হয়।


স্টাফ রিপোর্টার ॥ বাংলা ভাষার মর্যাদা রক্ষায় যাঁরা ১৯৫২ সালের ২১ ফেব্রুয়ারিতে রাজপথে বুকের তাজা রক্ত ঢেলে দিয়েছিলেন সেই শহীদদের আত্মত্যাগ ও মায়ের ভাষার প্রতি বাঙালীর সংগ্রামের স্মারক হিসেবে মাত্র দু’দিন পরই, ২৩ ফেব্রুয়ারি ঢাকা মেডিক্যাল কলেজ হাসপাতালের সামনে তৈরি হয়েছিল একটি ‘শহীদ মিনার’। ঢাকা মেডিক্যাল কলেজের ছাত্ররাই ২২ ফেব্রুয়ারি মধ্যরাতে সিদ্ধান্তটি গ্রহণ এবং পরদিন সকালে কাজ শুরু করেন। ঢাকার পিরু সরদার এ ক্ষেত্রে ইট-সিমেন্ট দিয়ে সহায়তা করেন। ওই দিন বিকেল থেকে সারারাত কারর্ফুর মধ্যে নির্মাণকাজ চলে। ১০ ফুট বাই ৬ ফুট স্তম্ভটিতে লাগানো হয় কাগজে লেখা ‘শহীদ স্মৃতিস্তম্ভ’ শব্দ দুটি। শহীদ সফিউরের বাবা এই মিনার উদ্বোধন করেন। ২৬ ফেব্রুয়ারি পাকিস্তানী পুলিশ ও সেনাবাহিনী ওই শহীদ মিনার গুঁড়িয়ে দেয়।\nতখনকার ঢাকা বিশ্ববিদ্যালয়ের শিক্ষার্থী, কবি ও কথাসাহিত্যিক আলাউদ্দিন আল আজাদ কবিতা লেখেন,\n‘স্মৃতির মিনার ভেঙেছে তোমার?/ভয় কি বন্ধু, আমরা এখনও/চারকোটি পরিবার/খাঁড়া রয়েছি তো! যে-ভিত কখনো কোনো রাজন্য/পারেনি ভাঙতে/...ইটের মিনার ভেঙেছে ভাঙুক। একটি মিনার গড়েছি আমরা/চারকোটি কারিগর/বেহালার সুরে, রাঙা হৃদয়ের বর্ণলেখায়।’\nপ্রথমটি গুঁড়িয়ে দেয়ার দুই বছর পর ১৯৫৪ সালে একই স্থানে নতুন শহীদ মিনারের নির্মাণকাজ শুরু হয়। নাট্যগুরু নুরুল মোমেন এর উদ্বোধন করেন। এক বছর পর সেখানেই স্থপতি নভেরা আহমেদ ও হামিদুর রহমানের নকশা ও তত্ত্বাবধানে এবং যুক্তফ্রন্ট সরকারের পৃষ্ঠপোষকতায় বৃহত্তর শহীদ মিনারের নির্মাণকাজ শুরু হয়। কিন্তু সামরিক শাসকের চোখরাঙানিতে বিলম্বিত হতে থাকে নির্মাণকাজ। অবশেষে ১৯৬৩ সালে শহীদ মিনারটি নির্মাণ করা হয়, তবে নকশার অনেক কিছু অসম্পন্ন রেখে। ওই বছর ২১ ফেব্রুয়ারি ভাষাশহীদ বরকতের মা হাসিনা বেগম এর উদ্বোধন করেন।\nশহীদ মিনার দ্বিতীয়বার অগণতান্ত্রিক, বাঙালীর ভাষা ও সংস্কৃতিবিদ্বেষী শক্তির কোপানলে পড়ে ১৯৭১ সালের ২৫ মার্চের কালরাত্রির পর। রাতের আঁধারে এ কাজ করে পাকিস্তানী হানাদার বাহিনী ও তাদের এ দেশীয় সহযোগীরা। তাদেরই কেউ হয়ত গিয়ে মিনারের বেদিতে লিখে দিয়ে আসে ‘মসজিদ।’ অবরুদ্ধ ঢাকায় জীবন-মৃত্যুর সন্ধিক্ষণে থেকেও বাঙালী শহীদ মিনারের অবমাননা মেনে নিতে পারেনি। কেউ একজন জীবনের চরম ঝুঁকি নিয়ে শহীদ মিনারের ধ্বংসস্তূপে লিখে দিয়ে আসেন ‘গণপ্রজাতন্ত্রী বাংলাদেশ জিন্দাবাদ।’ পোস্টারটি লেখা হয়েছে একটি সংবাদপত্রের পাতায়। এর স্বল্পসময়ের মধ্যে অবশ্য পাকিস্তানী বাহিনী ওই পোস্টারও সক্রোধে নিশ্চিহ্ন করে ফেলে। ১৬ ডিসেম্বর পাকিস্তান সেনাবাহিনী ও তাদের দোসরদের নিঃশর্ত আত্মসমর্পণের পর মুক্তিযোদ্ধারা দলে দলে ছুটে যান কেন্দ্রীয় শহীদ মিনারে। মুক্ত স্বদেশকে ধ্বংসস্তূপ থেকে গড়ে তোলার শপথ নেয়ার উপযুক্ত স্থান তো এটাই! ১৯৭২ সালে বিচারপতি আবু সাঈদ চৌধুরীর নেতৃত্বে একটি কমিটি গুঁড়িয়ে দেয়া শহীদ মিনার পুনর্নির্মাণের কাজ শুরু করে। অবশ্য ১৯৬৩ সালের মূল নক্সা ও ম্যুরালগুলো অনুসরণ ও উদ্ধার করা সম্ভব হয়নি।\nআশির দশকের শুরুতে আরেকবার শহীদ মিনার নিয়ে অপচেষ্টা শুরু হয়। সামরিক সরকারের পক্ষ থেকে ঘোষণা করা হয়, শহীদ মিনারে ফুল দেয়া ও আলপনা আঁকা ইসলামবিরোধী কাজ। আবারও প্রবল প্রতিবাদে নামে এ দেশের বাংলাপ্রেমী জনগোষ্ঠী। ক্ষোভে ফেটে পড়ে সাধারণ মানুষ। তারা জানায়, ধর্মের সঙ্গে শহীদ মিনারের কোন বিরোধ নেই। পরের ২১ ফেব্রুয়ারির প্রভাতফেরিতে জমায়েত আরও বড় হয়। ১৯৮৩ সালে শুরু হয় আরও কিছু সংস্কারকাজ এবং এর মধ্য দিয়ে শহীদ মিনার বর্তমান রূপ পায়। ২০১০ সালের ২৫ আগস্ট হাইকোর্ট শহীদ মিনারের মর্যাদা প্রতিষ্ঠা ও রক্ষণাবেক্ষণে নয়টি নির্দেশনা জারি করেন এবং সংলগ্ন জাদুঘর ও গ্রন্থাগার প্রতিষ্ঠার নির্দেশ দেন।


২০২১ ফেব্রুয়ারি ২৫ ১৭:১৫:৪০\nআঞ্চলিক প্রতিনিধি, বরিশাল : সরকারি ব্রজমোহন (বিএম) কলেজের শিক্ষার্থীদের দাবি মেনে নেওয়ার আশ্বাসে প্রায় তিন ঘন্টা পর সড়ক অবরোধ প্রত্যাহার করেছে শিক্ষার্থীরা।\nবৃহস্পতিবার বেলা ১১টা থেকে জাতীয় বিশ্ববিদ্যালয়ের অন্তর্ভুক্ত অনার্স চতুর্থ বর্ষের মৌখিক ও ব্যবহারিক পরীক্ষাসহ সকল বর্ষের পরীক্ষা নেওয়ার দাবিতে কলেজের সামনের সড়ক অবরোধ করে বিক্ষোভ করে বিএম কলেজের শিক্ষার্থীরা।\nপরে অধ্যক্ষর আশ্বাসে দুপুর দুইটার দিকে সড়ক অবরোধ তুলে নিয়েছে বিক্ষুব্ধ শিক্ষার্থীরা।\nতবে তাদের দাবি না মানলে আগামি শনিবার (২৭ ফেব্রুয়ারী) সকাল দশটা থেকে টানা অবরোধ কর্মসূচি পালন করা হবে বলে ঘোষণা দেয়া হয়েছে।\nএর আগে সকাল ১০টা থেকে কলেজের সামনের সড়কে দফায় দফায় বিক্ষোভ মিছিল করে শিক্ষার্থীরা। পরে বেলা এগারোটা থেকে কলেজের সামনের সড়ক অবরোধ করে শিক্ষার্থীরা বিক্ষোভ করতে থাকেন। দীর্ঘ সময় সড়ক অবরোধ করায় ব্যস্ততম সড়কে চলাচলরত যাত্রীদের চরম ভোগান্তি পোহাতে হয়েছে।\nতবে বিক্ষোভ মিছিলের শুরুতে কলেজ অধ্যক্ষ ড. গোলাম কিবরিয়া আন্দোলনরত শিক্ষার্থীদের নানা আশ্বাস দিলেও দাবি না আদায় হওয়া পর্যন্ত আন্দোলন চালিয়ে যাওয়ার ঘোষণা দেয় শিক্ষার্থীরা।\nআন্দোলরত শিক্ষার্থীরা জানান, আমরা ২০১৯ সালে চতুর্থ বর্ষের শিক্ষার্থী। করোনার কারণে এমনিতেই আমরা অনেক পিছিয়ে গিয়েছি। আমাদের ব্যবহারিক ও মৌখিক পরীক্ষা না হওয়ায় কোথাও চাকরির জন্য আবেদন করতে পারছি না। তাই আমরা চাই অবিলম্বে আমাদের বাকি পরীক্ষাগুলো নেওয়াসহ অন্য সব বর্ষ ও মাস্টার্সের পরীক্ষা নেওয়ার জন্য দাবি জানাচ্ছি। আর তা না হলে আমাদের আন্দোলন চলবে। এরপর দুপুরে দুইটার দিকে অধ্যক্ষের আশ্বাসে সড়ক অবরোধ তুলে নিয়েছে শিক্ষার্থীরা।\nকলেজ অধ্যক্ষ ড. গোলাম কিবরিয়া জানান, বিষয়টি জাতীয় বিশ্ববিদ্যালয় কর্তৃপক্ষকে জানানো হয়েছে এবং পরীক্ষা যাতে নেওয়া হয় সেই বিষয়টি জাতীয় বিশ্ববিদ্যালয়ে অবহিত করা হয়েছে।\n(টিবি/এসপি/ফেব্রুয়ারি ২৫, ২০২১)


এনড্রয়েড গেম-ডাউনলোড করুন PES11 আর খেলুন প্রানবন্ত ফুটবল!! – TunerPage\nবিখ্যাত গেম ডেভেলপার কোনামি এবার এনেছে Pro Evolution soccer 2011(pes11) এর এন্ড্রয়েড ভার্সন। এ ফুটবল গেমটি প্রধানত পরিচিত রিয়ালিস্টিক গেমপ্লের জন্য। ফিফার গেমগুলোর চেয়ে পেস এর গেমগুলোতে বাস্তবতা বেশি লক্ষ্য করা যায়। যেমনঃ প্লেয়ার মুভমেন্ট, গ্রাফিক্স, সাউন্ড সবকিছুই আসাধারন।\nএ গেমটি Konami ফ্রীতে দিচ্ছে না। গেমটি এন্ড্রয়েড মার্কেট থেকে আপনি ২২০টাকা দিয়ে কিনতে পারবেন, যদি আপনার কাছে ক্রেডিট কার্ড থাকে। তারপরও গেমের SD files ডাউনলোড করতে হবে ওয়াইফাই এর সাহায্যে! আর এখান থেকে আপনি পাচ্ছেন একদম ফ্রীতে! এর উপর SD files ও আপনাকে ডাউনলোড করতে হবে না! সব পাবেন এখানে। শুধুমাত্র সহজ দুইটা পদ্ধতিতে!\n১) Pes11-এই সাইট এ দেয়া মিডিয়াফায়ার লিঙ্ক থেকে ফাইলটি ডাউনলোড করুন।\n২) ফাইলটি এক্সট্রাক্ট করুন।\n৩) এবার ২টি দুইটি সহজ পদ্ধতিতে আপনার ফোনে ইন্সটল করে ফেলুন PES11!!!\nট্যাগ সমূহ: এনড্রয়েডএনড্রয়েড অ্যাপলিকেশনএনড্রয়েড গেমসডাউনলোডফ্রীfree download\nপেস ২০১১ একটা মজার গেম\nপ্রিয় বন্ধু, আপনি তো গেমের কালেকশান ভালোই রেখেছেন……….. না, আপনার তুলনা হয় না…….. শেয়ার করার জন্ন ধন্নবাদ……..\nভাই, কম্পিউটারএ Pro Evolution Soccer 2012 গেমটি LAN এ multiplayer এ khelar বিস্তারিত তথ্যসহ setting গুলি জানালে খুবই ভালো হয় I আমি Windows7– 32 bit ব্যবহার করি I এক সপ্তাহ ধরে try করতেসি , কিন্তূ পারি নাই I Please একটু তারাতারি help করুন I\nআমার আছে :)\nএন্দ্রয়েদ নাই! :( আশা করি অনেকেই উপকৃত হবে। :)


ব্রেকিং নিউজঃ জাতীয় বিশ্ববিদ্যালয় সহ সকল শিক্ষার্থীদের জন্য নতুন ঘোষণা - An Exceptional Leading News Portal of Bangladesh\nমঙ্গলবার, ২১ নভেম্বর ২০১৭ আপনিও লিখুন নিবন্ধন করুন লগইন যোগাযোগ করুন\nব্রেকিং নিউজঃ জাতীয় বিশ্ববিদ্যালয় সহ সকল শিক্ষার্থীদের জন্য নতুন ঘোষণা\nবিশ্ব বিবেক Jul 24, 2016 পড়ালেখা0Views\nবিঃদ্রঃ আগেই বলে রাখছি ঘোষণা টি কিছুদিন আগের হলেও এটি এখন নতুনভাবে কার্যকরের পথে,খুব শীগ্রই একটি বিজ্ঞপ্তি জারি হবার সম্ভাবনা আছে……….\nশিক্ষার মান কমে গেছে বলে মন্তব্য করেছেন দুর্নীতি দমন কমিশনের (দুদক) চেয়ারম্যান ইকবাল মাহমুদ।\nগতদিন রাজধানীর সেগুনবাগিচায় দুদক কার্যালয়ে এক মতবিনিময় সভায় দুদক চেয়ারম্যান বলেন, আমাদের শিক্ষার মান কমে গেছে। সম্প্রতি ব্যাপারটা দাঁড়িয়েছে এমন- বাচ্চারা স্কুলে গেলেই পাস হয়ে যায়।\nতাদের পড়ার টেবিলে বসার সুযোগ দেওয়া হচ্ছে না। শিক্ষা মন্ত্রণালয়ের সঙ্গে এ বিষয়ে আমাদের কথা হয়েছে। যদি কোনো পরীক্ষায় এক বিষয়ে অনুত্তীর্ণ কোনো শিক্ষার্থীকে উপরের ক্লাসে প্রমোশন দেওয়া হয়, তাহলে আমরা মামলা করব।\nতার যুক্তি, ওইভাবে এক শ্রেণি থেকে উপরের শ্রেণিতে ‘প্রমোশন’ দেওয়ার ক্ষেত্রে ‘ক্ষমতার অপব্যাবহার’ করা হয়। তেমনিভাবে যেসব চিকিৎসক সরকারের বেতন নিয়ে গ্রামে কাজ করেন না- এটাও ক্ষমতার অপব্যাবহার। সুতরাং তাদের বিরুদ্ধেও মামলা হবে।দুদকের এক কর্মকর্তা জানান, কর্মপরিকল্পনা অনুযায়ী সাংবাদিকদের পর বিশ্ববিদ্যালয় শিক্ষক ও উন্নয়ন সংস্থার প্রতিনিধিদের সঙ্গেও মত বিনিময় করবে কমিশন।\nদুদক কমিশনার নাসিরউদ্দিন আহমেদ, দৈনিক সমকাল সম্পাদক গোলাম সারোয়ার, টেলিভিশন চ্যানেল নিউজ টোয়েন্টিফোরের সম্পাদক নঈম নিজাম, দৈনিক কালের কন্ঠ সম্পাদক ইমদাদুল হক মিলন, একাত্তর টিভির সিইও মোজাম্মেল হক বাবু মতবিনিময় সভায় উপস্থিত ছিলেন।\nদুদক চেয়ারম্যান ইকবাল মাহমুদ সভায় বলেন, চলতি বছরের শুরুতেই দুদক ব্যাংকিং, শিক্ষা ও স্বাস্থ্য– এই তিন খাতে গুরুত্ব দেওয়ার সিদ্ধান্ত নেয়। ব্যাংকিং সেক্টর, বিশেষ করে প্রাইভেট ব্যাংকগুলোতে কোটি কোটি টাকা দুর্নীতির মাধ্যমে পাচার হয়েছে। পত্র-পত্রিকায় এ বিষয়ে প্রচুর সংবাদও প্রকাশিত হয়েছে। আমরা সরকারি ব্যাংকগুলোর দুর্নীতি যেভাবে গুরুত্ব দিয়ে অনুসন্ধান করছি, তেমনি বেসরকারি ব্যাংকগুলোকেও গুরুত্ব দেওয়া হবে। বেসরকারি ব্যাংকগুলোকে মনে রাখতে হবে যে সেখানে জনগণের টাকা থাকে।\nজঙ্গিবাদ ও দুর্নীতিকে ‘বৈশ্বিক সমস্যা’ হিসেবে তুলে ধরে দুদক চেয়ারম্যান বলেন, দুর্নীতির অর্থই জঙ্গিবাদে যাচ্ছে। দুর্নীতি ও জঙ্গিবাদ দুটোই বর্তমানে বৈশ্বিক সমস্যা এবং এ দুই সমস্যার মধ্যে সম্পর্ক রয়েছে। দুর্নীতির অর্থই জঙ্গিবাদে ব্যবহৃত হচ্ছে।\nঅর্থনৈতিক সন্ত্রাস ও জঙ্গিবাদ- এই দুই সমস্যাকে সমান গুরুত্ব দিয়ে প্রতিহত করতে না পারলে কেউ নিরাপদ থাকবে না বলে মন্তব্য করেন দুদক প্রধান। বিশ্বের অনেক দেশের মত বাংলাদেশেও সাম্প্রতিক কয়েকটি জঙ্গি হামলার পর জঙ্গি অর্থায়নের বিষয়টি নতুন করে আলোচনায় এসেছে। গত ১২ জুলাই সিঙ্গাপুরে গ্রেপ্তার চার বাংলাদেশিকে জঙ্গিবাদে অর্থায়নের অভিযোগে দুই থেকে পাঁচ বছরের কারাদণ্ড দেয় দেশটির আদালত। এছাড়া দেশে বেসরকারি উন্নয়ন সংস্থা হিসেবে কাজ করছে এমন কয়েকশ প্রতিষ্ঠান জঙ্গিবাদে অর্থ লগ্নি করছে বলেও সংবাদ মাধ্যমে খবর প্রকাশিত হয়েছে।\nবিঃদ্রঃ আজকে এমন ঘোষণা কে অনেকেই স্বাগত জানিয়েছেন আবার অনেকেই বলছেন এই মামলা রুজু হবার সম্ভাবনার ফলে অনেক শিক্ষার্থী যেমন লাভবান হবে তেমনি কোন কারনে কেউ ফেল করলে তাকে সুযোগ দেওয়া না হলে একটি বছর নষ্ট হবে যেটা বর্তমান সময়ের প্রেক্ষিতে খুবই মূল্যবান,ফেলের বিষয়টি নিয়ে মোটামুটি সামাজিক যোগাযোগের মাধ্যমে পক্ষে বিপক্ষে সমলাচোনা এবং আলোচনার ঝড় বইছে\nবিশ্ব বিবেক এই ব্লগে 3317 টি পোষ্ট লিখেছেন .\nPrevious জাতীয় বিশ্ববিদ্যালয়ে পরীক্ষার ফলাফল প্রকাশিত হয়েছে\nNext ব্রেকিং নিউজঃ সবাইকে কাঁদিয়ে চলে গেলেন মিঠুন চক্রবর্তী\nজাতীয় বিশ্ববিদ্যালয় থেকে পরীক্ষার রুটিন পরিবর্তন করা হয়েছে